Bukedde Online - Eby'omwana bireppusa Faaza!\nJennifer Musisi asiimye Bukedde ku kabaga...\nAba layini z’essimu babavunaana kuwandiika...\nMAURINE Kisaakye bwe yaweza emyaka 16,abazadde be ne bakaluubirirwa okumuweerera. Kwe kumutwala ewa Faaza w’e Kigoowa okumpi n’e Ntinda amuyambe. Ebintu gye biggweeredde nga Kisakye afunye olubuto era taata w’omwana ye Faaza yennyini. Fr. Robert Ssemogerere abadde muzibu nnyo mu nsonga zino.\nOkumukkirizisa nti ye taata w’omwana kubaddemu okumukozesa akakalu ku poliisi, okumuggyako omusaayi ne gukeberwa emirundi ebiri - omulundi ogwasooka yabigaana nti bijingirire. Kyokka omulundi ogwookubiri ebyavudde mu musaayi nga biraga nti buli kye baakebedde ku mwana kifaananira ddala n’ekya Fr. Ssemogerere.\nAte n’omuwala ekiseera ky’ayitamu si kyangu. Amaze emyaka ebiri ng’Abakristu bamutaddeko olukomera obutabaako ky’ayogera, bamutuuzizza mu nkiiko ez’enjawulo nga bamulaga ekinaamutuukako ssinga ensonga tazisirikira.\nWabula mukazi wattu kati asobeddwa. Faaza yakola akakalu okumuwa ssente, kyokka yazimuwa omulundi gumu n’abivaako. Kati addukidde wa Minisita Nakiwala Kiyingi eyakayamba omuwala, omuyimbi Mathias Walukagga gwe yazaalamu omwana n’amwegaana.\nKisakye n'omwana we. Ku kkono y'ebbaluwa ekakasa ebyava mu musaayi.\nKyokka buli lw’agenda ewa Minisita tamusanga, oba ne bamulemesa okumulaba. Kisakye aliko omuzigo we yeewogomye e Kyebando n’omwana we gwe b'abatiza erinnya lya kitaawe erya Ssemogerere. Bwe bafuna eky’emisana ate eky’eggulo ne kibula ne basula njala.\nEnnaku gy’alimu tegambika. Yatutte omusango ku poliisi ng’awaaabira Fr. Ssemwogerere obutamuwa buyambi. Guli ku fayiro SD: 40/06/01/2018. Ekitongole ekikola ku nsonga z’abaana n’amaka ku Poliisi ya Kampalamukadde, kyatandise okulondoola ensonga zino.\nBYAJJA BITYA Kisaakye yali atudde waka nga takyasoma. Mukwano gwe ayitibwa Joan n’amuyamba n’amutwala ewa Bwanamukulu w’ekigo kya St. Andrew –Butuukirwa-Kigoowa, Rev. Fr. Edward Ssekalembe okumuyamba asome.\nBwanamukulu yakkiriza okuyamba Kisaakye n’amuwa omulimu gw’okuyambako ku bafumbi b’emmere mu kigo nga buli mwezi asasulwa emitwalo 10. Kisaakye eyabadde ayogera ng’akaaba, ng’asitudde omwana we agamba nti olumu Bwanamukulu yali taliiwo ate nga n’omukyala Harriet Nakitto gwe yali ayambako mu by'okufumba agenze kwabya lumbe, yawulira omuntu amukonkona nga yeebase ekiro. “Nnaggulawo oluggi era ng’enda okwetegereza nga Fr. Ssemogerere y’ali ku luggi. Natya nnyo engeri gye nnaliwo nzekka ate nga kiro.\nFaaza yalaba ntidde n’ankwata ku mukono. Twatuula ku kitanda n’angumya nti totya, nzize kukubeesabeesa oleme kuwubaala mu nju wekka. Nnatya nnyo, Faaza bwe yatandika okumpeweeta, n’ampaana nga bw’ankwatirira, ekyaddirira kwali kunkozesa.” Attottola: Oluvannyuma lwa Faaza okunkozesa, yandabula obutabaako muntu yenna gwe mbuulira. Era ssinga alibaako awantu wonna w’akiwulira, yali ajja kugamba Bwanamukulu angobe ku mulimu.\nNange nnaguma era waayitawo ennaku ntono, Fr. Ssemogerere n’agenda ebweru. Nnatandika okulwala omusujja n’okusesema kumpi buli kiseera. Emirimu nnali si kyagikola bulungi. Harriet Nakitto n’ategeeza Bwanamukulu era ne bantwala mu kalwaliro ka JB Clinic e Kyebando okufuna obujjanjabi. Abasawo bankebera ne bakizuula nga ndi lubuto.\nBwanamukulu yawuniikirira, kubanga tewali yali ansuubira kwebaka na basajja. Nange nnatya nnyo ne nkubira ssenga wange Hellen Nakabuye essimu ne mutegeeza ebyali bintuseeko. Enkeera, Bwanamukulu Rev. Fr. Edward Ssekalembe yampita n’ambuuza oba waliwo omuntu yenna gwe nnali ntegeezezza ku by’olubuto. Yankambuwalira nnyo mubuulire nnannyini lubuto nange ne mutegeeza nti lwa Fr. Ssemogerere. Yanziramu nneme kumulimba kubanga Bafaaza tebazaala. Oluvannyuma yansaba nkikuumenga kyama bwe kiba nga kituufu olubuto lwa Faaza, kubanga ekyo kiswaza Eklezia. Bwanamukulu yankwasa omukyala tugende mu ddwaaliro okubaako bongera okwekeneenya ku by’olubuto lwange.\nFR. SSEMWOGERERE YEEGAANA OLUBUTO Fr. Ssemwogerere bwe yakomawo ne bamutegeeza ensonga eyali mu ddiiro n’atabuka. Yannumba nti nnali mwesibako nga ndowooza alina ebisawo bya ssente z’aggye ebweru by’ayinza okumpa.\nNnali sinnaba kwetuuka (nga nnina emyaka 16) ate nga nnyini lubuto yali alwegaanyi, Bwanamukulu yakwatagana n’aba famire yange n’abasaba okugira nga banzijanjabira ewaffe nga naye bw’abayambako mpolampola era ensonga bazikuume nga za kyama. Yatuwa emitwalo 50, gye twatandikirako. Nnazaala omwana mulenzi nga March 5, 2016 e Nsambya. Ebbaluwa z’eddwaaliro kw'awandiikibwako Fr. Ssemogerere nga ye taata w’omwana. Omwana bwe yaweza emyezi 6, embeera yannemerera nga sirina buyambi bwonna. Nnasitula omwana ne muteeka ku mulyango ogufuluma ewa Fr. Ssemwogerere. Kino nakikola emirundi esatu, naye ng'omwana abuuka mubuuke n’amulekawo n’agenda\nTUGENDA MU MUSAAYI\nBwanamukulu yatuula ne banne okwali Fr. Kato, ne basalawo ne baleeta Dokita waabwe nange ne bampita. Nze n’omwana Dokita yatuggyako omusaayi. Fr. Ssemogerere naye ne bamuggyako ogugwe ne gutwalibwa okugukebera. Ebyava mu musaayi byakomawo nga biraga nti omwana wa Fr. Ssemogerere. Kyokka teyakkiriziganya nabyo ng’agamba nti byali bipange. Yabiyingizaamu ne Bwanamukulu nti yali ayagala kumwonoona ky’ava abiwagira.\nPOLIISI EYINGIRA MU NSONGA Oluvannyuma lwa Faaza okwegaana, famire ya Kisakye yatwala ensonga ku Poliisi y’e Ntinda ne baggulawo omusango gw’okusobya ku muwala waabwe. Omusango gwaloopebwa September, 13, 2016, kyokka tebaayambibwa, kwe kwekubira enduulu ku Poliisi ya Kira road eyali etwala Ntinda. Aba Kira Road baatumya fayiro y’omusango n’ebula.\nAmagezi ganneesiba era olumu nnalowooza okutwala omwana musuulire Faaza ku katuuti ng’asoma mmisa nga mpulira ensi ennyiye. Waliwo eyatuyamba n’atuyunga ku Poliisi ya Kampalamukadde, eyatuyamba okutwala omusango gwaffe mu maaso. Era n’etuyunga ku kibiina ekiyitibwa ‘Children at Risk Network’, ekyatuwa ku buyambi bw’omwana okufuna eky’okulya, okwambala n’okumujjanjaba ng’alwadde.\nTUDDAYO KU MUSAAYI Faaza yali awakanyizza ebyasooka okuva mu musaayi. Poliisi yatuwa amagezi tunoonye ssente baddemu okukebera omusaayi. Poliisi yawaliriza Faaza ne batukebera. Nga wayise emyezi ebiri, ebyava mu musaayi byakomawo nga biraga nti Faaza ye nnyini mwana. Lipoota y’abasawo eraga nga buli kye baakebedde ku mwana kikwatagana n’obutonde bwa Faaza.\nFAAZA AKKIRIZA OKULABIRIRA OMWANA Faaza ku luno yamatira kubanga abasawo baddamu okumunnyonnyola nnyukuta-ku nnyukuta ku bye baali bazudde. Faaza n’akakasa nti omwana wuwe era n’akkiriza okutwala obuvunaanyizibwa bw’okutulabirira n’omwana wange.\nFaaza yakoze akakalu nga March,08,2018, nga yeeyama okutuwa ssente z’okupangisa enju, okuntandikirawo bizinensi n’okumpa ssente z’okwekuumisa awaka. Bukedde alin kkopi y’akapapula akaawandiikiddwa Faaza n’amuwa emitwalo 40. Ku zino asasuleko ennyumba ya mitwalo 10, emyezi esatu ate emitwalo 10 kulabirira mwana.\nKyokka Kisakye agamba nti yabadde akyanoonya nnyumba omwana n’alwala ssente n’azikozesa gattako okugula ebyokulya. Bw’akubira Faaza essimu tagikwata.\nFAAZA AKYUSIBWA Fr Ssemogerere yakyusiddwa gye buvuddeko n’azzibwa e Ntinda ate e Kigoowa gy’abadde n’esindikibwayo Fr Peter Lugobe.\nFAAZA ATUSINDIKIRA SSAABAKRISITU Kisakye agamba nti gye buvuddeko waliwo eyamukubidde essimu ne yeeyanjula nti ye Ssaabakristu w’Essaza lya Kampala ye Anthony Mateega. Twamusisinkana ku kizimbe kya ‘Sure House’ okwogera ku nsonga zaffe ne Faaza Ssemogerere.\nYambuuza engeri gye njagala annyambemu ne musaba ankolere edduuka ly’engoye, n’okumpangisiza omuzigo wensula. Yakkirizza okunnyamba era noonye ekifo akisasule okumala omwaka kyokka olwayawukana bwe naddamu okumukubira essimu ng’akyusizza ekirowoozo.\nKisakye abeera wa Harriet Nakitto gwe baali bafumba naye emmere, kyokka naye takyakola talina ssente. Agamba nti waliwo owooluganda lwa Faaza eyatwalidde Kisakye akafaliso oluvannyuma lw’okuwulira nti basula ku seminti n’omwana\nBafaaza abazze baleppuka n'emisango egyekuusa ku bakazi l Ono si ye faaza asoose okuwerennemba n’omusango gw’okuzaala omwana n’atamuwa buyambi. Mu Dec.17.2014, Omukazi Betty Namuddu, 31, okuva ku kyalo Kasaali mu ggombolola y’e Bukulula, mu Disitulikiti ya Kalungu, yagumba ku ofiisi z’eyali (RDC) e Masaka-Linos Ngopek, ng’ayagala amuyambe ku faaza okumuwa obuyambi. Namuddu yategeeza RDC nti, Faaza w’e Bugonga yamuganza mu 2001, bwe yali tannamaliriza misomo ku Centenary High School. l Nga May, 29, 2017, Fr. Paul Nyahanga, owa Our Lady of Africa e Mbuya, yagattibwa ne Dr. Silvia Owor, gwe yali amaze ebbanga nga baagalana era nga balina abaana basatu, omulenzi n’abawala babiri.Eyakola omukolo gw’okugatta, Faaza John Mungereza yaetegeeza nti, oluvannyuma lw’okuzuula ensobi gye yali akoze ey’okuganza omukazi n’amuzaalamu n’abaana, Faaza Nyahanga yawandiikira Paapa ebbaluwa ng’amusaba ave mu buweereza asobola okugenda mu maaso n’omukwano gwe ne Owor, era n’akkirizibwa. Okusinziira ku mawulire agaafulumira mu Sunday Vision June 11, 2017.\nNg’ejuliza Associated Press, omwaka 2014 we gwatuukidde nga Vatican yaakagoba Bafaaza 848 olw’ebikolwa eby’okwagala abakazi okuva 2004. Ekiseera ekyo Klezia yalina Bafaaza 410,000. l Mu April, 2017, omusuubuzi w'omu Kampala Joseph Balikuddembe Sekanjako, ow’e Bulenga, yaleppuka ne Faaza Emmanuel Nyanzi Bukulu, ng’amulumiriza okuganza mukazi we Harriet Namata n’amuzaalamu n’omwana, Allan Lawrence Sekanjako.\nOmwana yamukebeza endaga butonde ku Little Biotech and Lancet Laboratories, ne kizuulibwa nti teyali wuwe. December, 14, 2002, Balikuddembe yategeeza , omwana yali wa Faaza Nyanzi. l Faaza Anthony Musaala- y’omu ku bavaayo mu lwatu n’asaba Eklezia ebakkirize okuwasa mu kifo ky’okuganza abakazi ne bazaala n’abaana ate ne bekweka olw’okutya okusongebwamu enwe.\nAB’EKIBIINA KYA CARE BABIYINGIRAMU:\nAB’EKIBIINA kya ‘Children at risk action network’ (CARE) abasooka okulabirira Kisaakye, baatutegeezezza nti, omuwala baamuwa emitwalo 30 atandikewo ka bizinesi k’okutunda amanda era ke kamuyamba okwebezaawo mu kusooka. Bwanamukulu w’ekigo kya Kigoowa, Rev.Fr. Edward Ssekalembe, twagenze ku ofiisi ye okubaako by’atutangaaza ku nsonga z’omuwala ne tutamufuna.\nOmuwandiisi we gwe twasanze mu ofiisi yatutegeezezza nti, talaba bantu mu nnaku ndala okuggyako Olwokubiri oba Olwukuna. Ennamba y’essimu eya Fr. Robert Ssemogerere nayo twagikubyeko nga tagikwata. Amyuka Ssaabakrisitu w’Eklezia mu Uganda, Anthony Mateega, twamukubidde essimu n’akkiriza nti kituufu ensonga zino si mpya gy’ali wabula n’atutegeeza nti, teyabadde mwetegefu kuzoogerako ng’ali ku ssimu. Mu biseera Mw. Mateega we yayingirira mu nsonga z’omuwala ono, ye yali Ssaabakristu w’Essaza lya Kampala.\nOMWOGEZI w’essaza lya Kampala, Msgr. Waynand Katende eby’okukyusa Fr. Robert Ssemogerere n’aggyibwa mu Kigo ky’e Kigoowa n’atwalibwa mu ky’e Ntinda, yategeezezza Bukedde nti, tekirina we kyekuusiza ku nsonga za muwala. “Nze n’omuwala ayogerwako simumanyi okuggyako namusomako mu mpapula z’amawulire naye Faaza eyamusobyako erinnya lye nalyo mbadde sirimanyi.\nKyemmanyi omuntu bamugaba ate ne bamujjulula nga ne Ssaabasumba bwe yaggyibwa e Luweero n’aleetebwa mu Kampala, Paapa yekka y’atajjululwa,” Msgr. Katende bwe yagambye. Yayongeddeko nti, Ssaabasumba Dr. Cyprian Lwanga yabategeeza ku Mmande ewedde nti alina enteekateeka z’okukyukakyusa mu bafaaza era n’abasuubiza okubatageeza ku nsonga eno mu butongole ku Lwokusatu tetwamufunye ku nsonga eno.\nEkitegeeza nti eby’okukyusa mu bafaaza tekyekuusa ku nsonga yonna, wabula kibadde mu nteekateeka. Yayongeddeko nti, Poliisi bw’eba erina by’enoonyereza ku Faaza tebalina kye bakyogerako olw’ensonga nti baba bakola mirimu gyabwe egibaweebwa mu mateeka.\nRev. Fr. Edward Ssekalembe,\nFaaza eyazadde mu muwala aleeseewo akasattiro mu Klezia


Lebbeeka Ayogerwako mu Bayibuli Yali Akkiririza mu Katonda (Olubereberye 24:58)\nBISOME MU Afrikaans Albanian Amharic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chinese (Simplified) Chinese (Traditional) Chitonga (Malawi) Chiyao Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kazakh Kikamba Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Macua Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tahitian Tatar Tetun Dili Thai Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nKOPPA OKUKKIRIZA KWABWE | LEBBEEKA\n“Nja Kugenda Naye”\nLEBBEEKA yatunuulira gye baali bagenda era nga kirabika n’enjuba yali etandise okugwa. Olugendo baali baakalumalako wiiki nnamba, era kirabika yali amanyidde okutuula ku ŋŋamira. Amaka g’ewaabwe mu Kalani yali agalese wala nnyo, mayiro bikumi na bikumi mu buvanjuba. Oboolyawo teyandizzeemu kulaba ku b’ewaabwe. Nga banaatera okutuuka gye baali balaga, kirabika yatandika okulowooza ku biseera bye eby’omu maaso.\nBaali bayise mu Kanani era nga kati bali mu Negebu. (Olubereberye 24:62) Kirabika Lebbeeka yalaba endiga. Ensi gye yali atuuseemu yali ya ddungu era nga kizibu okugirimiramu, naye yalimu omuddo ogumala okulundiramu. Omuddu wa Ibulayimu ekitundu kino yali akimanyi bulungi, era yalina amawulire amalungi ge yali agenda okubuulira mukama we, nti Lebbeeka ye mukyala gwe yali afunidde Isaaka. Kyokka ye Lebbeeka ateekwa okuba yeebuuzanga bulamu bwa kika ki bwe yali agenda okubeeramu mu nsi eno. Ate era olw’okuba yali talabangako Isaaka gwe yali agenda okufumbirwa, ateekwa okuba nga yeebuuza nti, Isaaka afaanana atya? Anaasanyuka bw’anandaba?\nMu bitundu ebimu, kitwalibwa ng’ekitali kirungi okufunira omuntu oyo gw’anaafumbirwa oba gw’anaawasa. Kyokka mu bitundu ebirala, ekyo tekitwalibwa ng’ekintu ekibi. Lebbeeka yali tamanyi musajja gwe yali agenda okufumbirwa. Ekyo kyali kyetaagisa okukkiriza okw’amaanyi n’obuvumu. Naffe twetaaga okukkiriza n’obuvumu okusobola okwaŋŋanga ebizibu bye tufuna. Kyokka waliwo n’ebirala bye tusobola okuyigira ku Lebbeeka.\n“N’EŊŊAMIRA ZO NJA KUZISENERA ZINYWE”\nEnkyukakyuka eyajjawo mu bulamu bwa Lebbeeka yatandika mu ngeri naye gye yali tasuubira. Yakulira mu kabuga Kalani ak’omu Mesopotamiya. Bazadde be baali ba njawulo ku bantu b’omu kabuga ako. Baali tebasinza katonda ow’omwezi eyali ayitibwa Sini, wabula baali basinza Katonda waabwe ayitibwa Yakuwa.—Olubereberye 24:50.\nLebbeeka yali muwala mulungi nnyo, naye obulungi bwe tebwali bwa kungulu bwokka. Yali mukozi nnyo ate ng’alina empisa ennungi. Amaka g’ewaabwe gaali magagga era baalina n’abakozi, naye Lebbeeka teyakuzibwa kyejo; yatendekebwa okukola emirimu. Okufaananako abakazi b’omu kiseera ekyo, Lebbeeka naye yakolanga emirimu egy’amaanyi nga mw’otwalidde n’okukimira ab’awaka amazzi. Buli lwaggulo, yasitulanga ensuwa ye n’agenda okukima amazzi.—Olubereberye 24:11, 15, 16.\nLumu bwe yali amaze okujjuza ensuwa ye, waaliwo omusajja omukadde eyamutuukirira n’amugamba nti: “Nkusaba ompe ku tuzzi mu nsuwa yo nnyweko.” Omusajja oyo yayogera mu ngeri ey’obukkakkamu era Lebbeeka yali akiraba nti atambudde olugendo luwanvu. Amangu ddala yeetikkula ensuwa ye n’awa omusajja oyo amazzi agannyogoga. Lebbeeka era yalaba eŋŋamira z’omusajja oyo kkumi ezaali okumpi awo, kyokka ng’ekyesero mwe zinywera temuli mazzi. Yakwatirwa omusajja oyo ekisa era n’abaako ekintu ekirala ky’amukolera. Yamugamba nti: “N’eŋŋamira zo nja kuzisenera zinywe okutuusa ennyonta lw’eneeziggwaako.”—Olubereberye 24:17-19.\nWeetegereze nti Lebbeeka teyagamba nti yali ayagala eŋŋamira zinyweko bunywi ku mazzi, wabula yagamba nti yali ayagala zinywe okutuusa ennyonta lwe yandiziweddeko. Eŋŋamira bw’eba erumwa ennyonta eyinza okunywa lita z’amazzi ezisukka mu 95! Bwe kiba nti zonna ekkumi zaanywa, Lebbeeka ateekwa okuba yamala essaawa eziwerako ng’asomba amazzi. Kyokka kirabika ennyonta yali teziruma nnyo. * Naye olowooza ekyo Lebbeeka yakirowoozaako nga tannatandika kusomba mazzi? Nedda. Yali mwetegefu okuyamba omusajja oyo omukadde, era n’omusajja yakkiriza okuyambibwa. Omusajja oyo yali yeetegereza Lebbeeka ng’asomba amazzi nga bw’agayiwa mu kyesero.—Olubereberye 24:20, 21.\nWaliwo bingi bye tuyigira ku Lebbeeka. Leero abantu bangi beefaako bokka. Bayibuli egamba nti abantu “beeyagala bokka,” tebafaayo ku balala. (2 Timoseewo 3:1-5) Tusaanidde okukoppa Lebbeeka ne tutaba ng’abantu abeefaako bokka.\nKirabika Lebbeeka yalaba engeri omusajja oyo gye yali amutunuuliddemu. Omusajja oyo yali musanyufu era nga yeewuunyizza. Lebbeeka bwe yamaliriza, omusajja oyo yamuwa amajolobero aga zzaabu ng’ekirabo! Oluvannyuma omusajja yamubuuza nti: “Nkwegayiridde mbuulira, oli muwala w’ani? Mu nnyumba ya kitaawo eriyo ekifo mwe tuyinza okusula?” Omuwala bwe yamubuulira ebikwata ku b’ewaabwe, omusajja oyo yabugaana essanyu. Omuwala naye kirabika yali musanyufu nnyo era yagamba nti: “Tulina ebisubi n’emmere endala nnyingi ey’ensolo, era n’ekifo aw’okusula.” Ekyo kyali kirungi kubanga omusajja oyo yalina abantu abalala be yali atambudde nabo. Oluvannyuma Lebbeeka yadduka n’agenda okubuulira maama we buli kimu ekyali kibaddewo.—Olubereberye 24:22-28, 32.\nLebbeeka yali mukozi nnyo era ng’asembeza abagenyi\nAwatali kubuusabuusa, Lebbeeka yayigirizibwa okusembeza abagenyi. Abantu bangi leero tebaagala kusembeza bagenyi, naye ffe tusaanidde okukoppa Lebbeeka. Bwe tuba n’okukkiriza mu Katonda kijja kutukubiriza okusembeza abagenyi. Yakuwa asembeza bonna, kubanga mugabi era ayagala n’abaweereza be bakole bwe batyo. Bwe tusembeza abalala nga mw’otwalidde n’abo abatasobola kubaako kye batukolera, tusanyusa Kitaffe ow’omu ggulu.—Matayo 5:44-46; 1 Peetero 4:9.\n‘FUNIRA MUTABANI WANGE OMUKAZI’\nOmusajja oyo omukadde eyali ku luzzi yali ani? Yali muweereza wa Ibulayimu era nga Ibulayimu yali muganda wa jjajja wa Lebbeeka. N’olwekyo, yayanirizibwa nnyo mu maka ga Besweri, taata wa Lebbeeka. Kirabika omuweereza wa Ibulayimu oyo ye yali Eriyeza. * Ab’omu maka ago baamugabula ekijjulo, naye yagaana okulya nga tannababuulira nsonga eyali emuleese. (Olubereberye 24:31-33) Kuba akafaananyi nga yenna ayogera musanyufu kubanga yali mukakafu nti Katonda we, Yakuwa, yali awadde olugendo lwe omukisa.\nKuba akafaaananyi nga Eriyeza anyumiza Besweri, taata wa Lebbeeka, ne Labbaani mwannyina wa Lebbeeka, ebyali bibaddewo. Yabagamba nti Yakuwa yali awadde Ibulayimu emikisa era nti Ibulayimu ne Saala baali bazadde omwana ayitibwa Isaaka, eyali ow’okusikira ebintu byabwe byonna. Ibulayimu yali awadde omuweereza we obuvunaanyizibwa obw’amaanyi ennyo. Yali amutumye mu b’eŋŋanda ze e Kalani okunoonyeza Isaaka omukyala.—Olubereberye 24:34-38.\nIbulayimu yali abeera Kanani, era yalayiza omuweereza we Eriyeza obutafunira Isaaka mukazi kuva mu bawala b’e Kanani kubanga Abakanani baali tebasinza Yakuwa era nga bakola ebintu ebibi. Ibulayimu yali akimanyi nti Yakuwa ajja kubonereza Abakanani olw’ebikolwa byabwe ebibi. Ibulayimu yali tayagala mutabani we Isaaka akolagane n’Abakanani abo. Ate era yali akimanyi nti Katonda yali agenda kukozesa mutabani we okutuukiriza ebyo bye yali asuubizza.—Olubereberye 15:16; 17:19; 24:2-4.\nEriyeza yabannyonnyola nti bwe yatuuse ku luzzi okumpi n’e Kalani, yasabye Yakuwa Katonda amuyambe okulaba omukazi Isaaka gw’anaawasa. Eriyeza yasaba Katonda nti omukazi oyo yandizze ku luzzi okukima amazzi. Bwe yandimusabye amazzi okunywa, yandigamuwadde era n’asenera n’eŋŋamira ne zinywa. (Olubereberye 24:12-14) Ani eyakolera ddala nga Eriyeza bwe yasaba? Ye Lebbeeka! Lowooza ku ngeri Lebbeeka gye yawuliramu bwe yawulira ebigambo ebyo Eriyeza bye yagamba ab’omu maka ga Labbaani!\nEbyo Eriyeza bye yayogera byewuunyisa nnyo Besweri ne Labbaani. Baagamba nti: “Ekintu kino kivudde eri Yakuwa.” Ng’empisa yaabwe bwe yali, baakola endagaano eraga nti bakkirizza Lebbeeka afumbirwe Isaaka. (Olubereberye 24:50-54) Naye ekyo kyali kitegeeza nti Lebbeeka yalina kukkiriza bukkiriza ekyo taata we ne mwannyina kye baali basazeewo?\nNedda. Ibulayimu bwe yali atuma Eriyeza, Eriyeza yamubuuza nti: “Watya singa omukazi talikkiriza kujja nange?” Ibulayimu yamuddamu nti: “Awo ojja kuba tokyavunaanyizibwa olw’ekirayiro ky’ondayiridde.” (Olubereberye 24:39, 41) Ate era n’ab’omu maka ga Besweri baali bassa ekitiibwa mu ndowooza ya Lebbeeka. Olw’okuba Katonda yali awadde olugendo lwa Eriyeza omukisa, Eriyeza yali musanyufu nnyo era yali ayagala kuddayo e Kanani ne Lebbeeka enkeera. Kyokka, ab’ewaabwe wa Lebbeeka baali baagala asigale nabo waakiri ennaku endala kkumi. Okusobola okugonjoola ensonga eyo, baagamba nti: “Ka tuyite omuwala tumubuuze.”—Olubereberye 24:57.\nLebbeeka yali ayolekaganye n’okusalawo okw’amaanyi mu bulamu bwe. Kiki kye yandisazeewo? Olw’okuba kitaawe ne mwannyina baali tebaagala agenderewo, yandikozesezza akakisa ako okubeegayirira baleme kumuleka kugenda gy’atamanyi? Oba yandigitutte ng’enkizo okugenda n’omusajja Yakuwa gwe yali awadde emikisa? Ebyo bye yayogera byalaga ekyo kye yali alowooza. Yagamba nti: “Nja kugenda naye.”—Olubereberye 24:58.\nLebbeeka nga yalina endowooza ennuŋŋamu! Wadde nga leero empisa ezigobererwa ng’omuntu agenda okuwasa oba okufumbirwa za njawulo, waliwo bingi bye tusobola okuyigira ku Lebbeeka. Lebbeeka yakulembeza ebyo Yakuwa Katonda we bye yali ayagala, so si ye bye yali ayagala. Ne leero, bwe kituuka ku bufumbo, Bayibuli etuwa amagezi agasingayo obulungi agakwata ku muntu ki ow’okufumbiriganwa naye, n’engeri y’okubeera omwami omulungi oba omukyala omulungi. (2 Abakkolinso 6:14, 15; Abeefeso 5:28-33) Kiba kirungi okukoppa Lebbeeka nga tukola ebintu nga Katonda bw’ayagala.\n‘OMUSAJJA OLI AJJA Y’ANI?’\nAb’omu maka ga Besweri baawa Lebbeeka omukisa. Oluvannyuma, ye ne Debola eyali omulezi we ng’akyali muto, n’abawala abaweereza baasitula ne bagenda ne Eriyeza awamu n’abasajja be. (Olubereberye 24:59-61; 35:8) Olugendo lwe baalina okutambula lwali lwa mayiro ezisukka mu 500 okuva e Kalani, era baali baakumala wiiki nga ssatu mu kkubo. Olugendo olwo kirabika terwali lwangu. Lebbeeka yakula alaba eŋŋamira, naye kirabika yali tagitambulirangako lugendo luwanvu bwe lutyo. Bayibuli eraga nti ab’omu maka ga Lebbeeka baali balunzi ba ndiga, so si basuubuzi abaatambuliranga ku ŋŋamira. (Olubereberye 29:10) Abantu abaatambulirako ku ŋŋamira bagamba nti si nnyangu kutambulirako, olugendo ne bwe luba olumpi!\nWadde kyali kityo, Lebbeeka ebirowoozo bye teyabimalira ku lugendo olwo, yabula yabimalira ku bulamu bwe yali anaatera okutandika, era ateekwa okuba nga yabuuza Eriyeza ebikwata ku Isaaka. Kuba akafaananyi nga Eriyeza anyumiza Lebbeeka ku ekyo Yakuwa kye yasuubiza mukwano gwe Ibulayimu. Katonda yasuubiza nti ezzadde eryandireetedde abantu bonna emikisa, lyandivudde mu Ibulayimu. Tebeerezaamu essanyu Lebbeeka lye yalina bwe yakimanya nti ekisuubizo kya Katonda ekyo kyandituukiriziddwa okuyitira mu ye ne Isaaka gwe yali agenda okufumbirwa!—Olubereberye 22:15-18.\nLebbeeka yali muwombeefu, engeri eterabikalabika era ey’omuwendo ennyo\nKyaddaaki, baatuuka e Kanani nga bwe twalabye ku ntandikwa. We baatukira mu Negebu, obudde bwali buwungedde era Lebbeeka yalengera omusajja eyali atambula ku ttale. Omusajja oyo yali alabika ng’alina ky’afumiitirizaako. Lebbeeka ‘yava mangu ku ŋŋamira’ era kirabika teyagirinda na kukka wansi. Yabuuza Eriyeza nti: “Omusajja oli atambula ku ttale ajja gye tuli y’ani?” Bwe yakitegeera nti ye Isaaka, yaddira ekitambaala ne yeebikka ku mutwe. (Olubereberye 24:62-65) Ekyo yakikola okulaga nti assaamu Isaaka ekitiibwa. Abamu bayinza okugamba nti ekyo Lebbeeka kye yakola kyaggwa ku mulembe. Naye, ani ku ffe atayagala muntu mwetoowaze nga Lebbeeka?\nIsaaka, eyali atemera mu gy’obukulu 40, yali akyakungubagira maama we Saala, eyali yafa emyaka ng’esatu emabega. N’olwekyo, tuyinza okugamba nti Isaaka yali musajja alina okwagala okw’amaanyi. Nga gwali mukisa gwa maanyi nnyo omusajja ng’oyo okufuna omukyala omukozi, ayagala ennyo okusembeza abagenyi, era omuwombeefu! Naye Isaaka ne Lebbeeka baasobola okukwatagana? Bayibuli egamba nti: “Isaaka n’ayagala nnyo Lebbeeka.”—Olubereberye 24:67; 26:8.\nWadde nga wayiseewo emyaka nga 3900, naffe bwe tusoma ebikwata ku Lebbeeka tuwulira nga tumwagala. Twegomba engeri ze ennungi gamba ng’obuvumu, okuba omukozi, okusembeza abagenyi, n’obuwombeefu bwe. Ffenna—ka tube bato oba bakulu, basajja oba bakazi, bafumbo oba abali obwannamunigina—tusaanidde okukoppa okukkiriza kwe!\n^ lup. 10 Obudde bwali bwa kawungeezi. Bayibuli teraga nti Lebbeeka yamala essaawa nnyingi ng’ali ku luzzi. Era teraga nti we yaddirayo eka yasanga beebase oba nti waliwo eyajja okulaba ekyali kimulwisizzaayo.\n^ lup. 15 Ku nsonga eno, Bayibuli teyogera ku linnya Eriyeza, naye kirabika ye muweereza ayogerwako. Lumu Ibulayimu yali asazeewo eby’obugagga bye byonna okubiwa Eriyeza kubanga Ibulayimu yali talina mwana wa kumusikira. Ate era Eriyeza ye yali omuweereza wa Ibulayimu omukulu era gwe yali asinga okwesiga.—Olubereberye 15:2; 24:2-4.\nEky’okuddamu kisangibwa mu ebyo ebikwata ku Yobu, Lutti, ne Dawudi, era bonna baakola ensobi ez’amaanyi.\nLebbeeka: “Nja Kugenda Naye”\nEnoka: ‘Yasanyusa Katonda’\n“Olutalo lwa Yakuwa”


Bukedde Online - Taata agaanye okuwasa omukazi abaana gwe baamufunidde: Nabo bamugobezza omugole gwe yawasizza\nOmugagga Kirumira atutte Jack Pemba mu kkooti:...\nBest Kemigisha akatemye ab’olulyo olulangira...\nTAATA agaanyi okuwasa omukazi abaana gwe baamufunidde, nabo bagobye omugole gwe yawasizza, bamuvunaana n'okutunda ekibanja ky'obusika.\nOlukiiko nga lutudde mu maaso g'enju abaana mwe baagobye kitaabwe, George William Mulyanti (mu katono)\nBano era bagobye omukazi kitaabwe gwe yawasizza ennyumba ne bagiggala nga bagamba nti baamufunira omukazi omu ku Bamaama baabwe abato kyokka n'agaana okumuwasa ye n'asalawo kunoonya mulala gwe yawasa.\nAbaana era baloopye mu b'obuyinza nga bamuvunaana okusala ku kibanja n'akitunda nga tabeebuuzizzaako n’ekigendererwa eky’okugulira omugole we ekibanja gy’agenda okumusengulira.\nMulyanti George William omutuuze ku kyalo Wanyanga mu Kayunga town council abaana be yeezaalira gwe baagobezza omugole olw'okulekawo oyo gwe baamufunira ate n'awasa omulala.\nMulyanti gye buvuddeko yafiirwa mukazi we era abaana ne bateesa ne Bakojjaabwe nti kitaabwe bamufunireyo omu ku bato b'omugenzi okuva e Busoga ekintu Mulyanti kye yagaana ye ne yeefunira omukazi omulala gwe yawasa era nga kino kyanyiiza abaana.\nAbaana; Robert Sserubidde ne Ssekangu Richard be baaloopye mu ofiisi ya RDC era ono ensonga n'azikwasa Collins Kafeero avunaanyizibwa ku kukuuma n'okutumbula eddembe ly'obuntu nga baagala kitaabwe azzeeyo ssente ew'omuntu gwe yaguza ekibanja.\nMulyanti agamba nti abaana bwe baamugobya omukazi yasalawo okutunda ku kibanja kye yasikira n'agula ekirala gye yazza omugole era ennyumba yagireka abaana ne bagyefunza.\nMu lukiiko olwetabiddwamu abatuuze, Kafeero yagambye nti abaana ekibaluma kye ky'okuba nti kitaabwe talina kyabugagga kya mu ntuuyo ze ky'akoledde n'okutegekera abaana kyokka bye yasikira ate by'atandise okutunda.\nKafeero ayimirizza Mulyanti obutaddamu kutunda kibanja kya bazzukulu era anoonye ssente aziddize gwe yaguza ekibanja olw'ensonga nti ekibanja kye yatunda kya bazzukulu ssi kikye.\nN'abaana yabasabye okuwa kitaabwe ekitiibwe kubanga ssi be bateekeddwa okumusiimira omukazi ow'okuwasa.\nMulyanti George William,\nSsemaka olufudde muganda we n'agabana ekibanja kye\nEyagabye ekibanja kya muganda we omugenzi gamumyuse\nAkabenje kasse omu ku lw'e Kayunga\nWalagi amalawo ab’e Maganjo


Bukedde Online - Mwewale okusiga obukyayi mu baana eri bakitaabwe\nMwewale okusiga obukyayi mu baana eri bakitaabwe\nEyampangula amannyo yantamya obufumbo\nEkyama abavubuka kye bazudde mu bakazi aba...\nLeero ensonga gye ndaba gye mukola etesanyusa bannammwe abo ababakuuma, wadde ng‛oluusi basirika ey‛okuddira abaana be muzadde mwembi ne mutandika okubalaga nga bakitaabwe bwe bali ababi ennyo.\nESSANYU nfuna lya nsusso buli lwe nfuna ebbanga okubaako bye mbagamba. Ye musulayo mutya bawala bange? Nange sibadde bubi naye era nga bulijjo sizze ngalo nsa, anti nabasuubiza obutabasuulirira n‛okubaleka okugwa mu nsobi. Buli lwe ndaba nga waliwo ebitatambula mbulungi nnyanguwa okubawabula.\nEnsonga eno ey‛okusiga obukyayi mu baana eri bakitaabwe yeeyongedde mu bafumbo. Kino abamu mukikola mu bugenderevu nga kye mwagala be baana abo okukyawa bakitaabwe, olwo omukwano gwonna baguwe mmwe.\nBasajjabattu batuuka ekiseera nga ne bw‛aba abaana abafaako, abaana bamutunuulira kyamuli ekimumalako emirembe.\nBawala bange abamu bwe mufuna obutakkaanya n‛abaami bammwe empalana n‛obukyayi musalawo okubisiga ne mu baana be muzadde, ekintu ekitali kirungi n‛akatono.\nAbamu mutuuka n‛okuwaayiriza abasajja emize gye batalina, leero nemu boonoona mu maaso g‛abaana ebitagambika.\nKati olwo omwana anaggya wa omutima ogwagala kitaawe nga tolina kalungi konna k‛omwogerako. Ate bwe kituuka ku balina ku ssente okusinga abaami baabwe ate ne kiyitirira.\nOmusajja oluusi ne bw‛aba ng‛alina ekitono ky‛atoola okulabirira amaka awamu n‛abaana mubalaga ng‛abatalina mugaso gwonna mu maka.\nOkuvumanga taata w‛abaana nga n‛abaana bawulira kintu kikyamu nnyo kye mulina okwewalira ddala kubanga n‛abaana muba mubasigamu emize olwo nabo bwe bakula bwe batyo bwe bajja okweyisa.\nKy‛ova olaba ng‛obufumbo bulema nnyo abawala ensangi zino kubanga aba tamanyi ngeri ya kubuddukanyaamu olw‛obutafuna musingi mutuufu.\nEnkola entuufu yandibadde nti wadde omusajja omukyaye oba nga mufunye obutakwatagana mu nsonga z‛amaka, abaana balage nti kitaabwe gwe mutwe omukulu. Bw‛aba alina by‛atatuukirizza ensonga eyo ekome mu mmwe abakulu.\nOkugeza ssinga omusajja alemwa okutoola ffiizi ggwe n‛ozifuna, tewali nsonga lwaki ofalaasira abaana ng‛obakakasa nga kitaabwe bw‛atabafaako era bw‛alemeddwa okusasula fi izi. Balage nti mukwatira wamu ku nsonga y‛okubalabirira.\nKino kijja kubalaga nti mwembi mubavunaanyizibwako kyenkanyi era tewajja kubaawo kusika muguwa mu bufumbo bwammwe.\nKye mulina okumanya nti omwana ne bw‛omukyayisa kitaawe n‛omulaga nti talina mugaso gwonna ku nsi, bw‛anaakula ajja kutandika okwawula ekirungi ku kibi era amanye ekituufu.\nEbbaluwa ya Ssenga\nAbawagizi bayombye: 'Ani aloga ttiimu yaffe?'


Toyota Duet: Emmotoka y'obuyonjo esinza emize\nMMOTOKA za Toyota ze zisinga okuba ez’etttunzi mu Uganda. Muno mulimu Premio, Corolla n’ebika ebirala. Wabula mmotoka ya Daihatsu Storia nga bwe yafuluma mu kusooka naddala mu 1998, naye oluvannyuma yakyusibwamu mu 2000 ne bagifulumya nga Toyota Duet, ke kamu ku bumotoka obusinga okutawaanya ababuv\nMMOTOKA za Toyota ze zisinga okuba ez’etttunzi mu Uganda. Muno mulimu Premio, Corolla n’ebika ebirala. Wabula mmotoka ya Daihatsu Storia nga bwe yafuluma mu kusooka naddala mu 1998, naye oluvannyuma yakyusibwamu mu 2000 ne bagifulumya nga Toyota Duet, ke kamu ku bumotoka obusinga okutawaanya ababuvuga.\nDiriisa Bukenya ng’abeera Munyonyo agamba, “Nvuze Duet kati emyaka esatu singa si kubulwa ssente zigula mmotoka ndala nnandibadde nnagitunda dda. Akamotoka kano kasumbuwa nnyo mu yingini,” bw’agamba.\nBukenya agamba nti, Duet nnungi kuba ya cc900 era enywa kitono ddala. Liita emu esobola okukutambuza kiromita 18 ku 20. Mutuulamu abantu basatu era kanzigi bbiri.\nNaye ng’omulungi bw’atabulako kamogo, ne Duet nayo bw’eri kuba mmotoka eno etera okufa mu mipiira ne mubaamu ebintu ebikubagana ate buli lw’ogyoza ng’etandika okupipira mu yingini n’okusikondoka nga mmotoka za kabyuleeta ezimu bwe ziba.\nEbibi bya Duet\nTitus Muteesasira owa Good Way Auto Garage agamba nti, obuzibu bwe businga okuba nabwo singa okoolereza mu yingini buli kiseera kikaviirako okufa mu yingini kuba kaliko ekipiira kya kompyuta nga kino kiyitamu amazzi ne gayingira mu kompyuta ne keecanga. Ebiseera ebisinga kattiramu ne koyiro.\nAte sipeeya waako wa bbeeyi kubanga koyiro ezigenda ku pulaaga nazo za bbeeyi ate nga zifaafa. Koyiro zino ziri wakati w’emitwalo 15 ne 20; ku mmotoka nga Premio eza waya za pulaaga ziba wakati wa 20,000/- ne 30,000/- tolaba nga kaba ka ssente ntono.\nEtera nnyo okufa ne beeringi z’amagulu emabega, bw’eba efudde egula 450,000/-, ate ku mmotoka eza bulijjo beeringi zaazo ziba za 60,000/- ku 70,000/-.\nEkirala ekitera okufa ku mmotoka eno y’eng’ombe, kuba eng’ombe yaako eyita mu ‘Airbag’ okusobola okuvuga bw’oba oginyize. Wabula bw’okooza amazzi gamanyi okukayingira ne kagaana okukuba eng’ombe!\nToyota Duet: Emmotoka y’obuyonjo esinza emize


Wuuno omulenzi asabye okuwasa Omumbejja Victoria Nkinzi\nOMUVUBUKA amaze ebbanga ng’aperereza muwala wa Kabaka wa Buganda, Omumbejja Victoria Nkinzi kyaddaki amuwangudde omutima bw’amunaanise empeeta nkusibiddaawo.\nGareth Onyango owa kkampuni ya Flames Marketing & Advertising omu ku bavubuka abamanyiddwa okulya obulamu era kitunzi akolagana n’amabaala ag’enjawulo mu Kampala okugatumbula, ‘yawangudde omutima gw’Omumbejja bw’amusabye akkirize okumuwasa.\nN’Omumbejja yazzeemu nti nzikiriza olwo kwe kumunaanika empeta. Bino byabadde ku kabaga k’amazaalibwa g’Omumbejja ababiri bano ge baakulizza mu Thailand.\nEbifaananyi ebyakubiddwa n’akatambi akakwatiddwa nga Onyango afukamidde asaba Omumbejja obufumbo n’oluvannyuma ng’alaga olugalo kwe yatadde empeta ebyasaasaanye ku mikutu gya ‘social media’ byacamudde abantu bakira ababiraba nga babayozaayoza okutuuka ku kino.\nOmumbejja Nkinzi ne Onyango okumala ebbanga bazze balabibwa nga bali bombi ku bubaga obw’enjawulo ne mu bifo ebisanyukirwamu wano mu ggwanga n’ebweru.\nOlw’essanyu lye yafunye n’okukakasa nti ddala ali mu kintu ng’enjogera y’ennaku zino, Onyango yakyusizza n’ekifaananyi ky’abadde akozesa ku nnamba ye eya WhatsApp (Profi le picture) n’awanikayo eky’ababiri (ng’ali n’omumbejja) buli muntu kati kw’atuusizza amaaso.\nOmwogezi w’Obwakabaka era Minisita w’amawulire e Mmengo, Noah Kiyimba bwe yatuukiriddwa ku nsonga eno yategeezezza nti ensonga eno nkulu ddala era Katikkiro wa Buganda Charles Peter Mayiga y’alina okufulumya obubaka obutongole obugikwatako eri Obuganda.


Bukedde Online - Ssekandi atenderezza omulimu gw'okuzimba ekisaawe ky'e Nakivubo\nSsekandi atenderezza omulimu gw'okuzimba ekisaawe ky'e Nakivubo\nKCCA eremaganye ne Maroons abawagizi ne bakiika ensingo\nMasaka efunye ttiimu ey'awamu\nSsekandi atenderezza omulimu gw’okuzimba ekisaawe ky’e Nakivubo\nWano baabadde balambula omulimu ogukolebwa.\nOMUMYUKA wa Pulezidenti, Edward Kiwanuka Ssekandi alambudde omulimu gw’okuzimba ekisaawe kya Nakivubo War Memorial Stadium’ n’atendereza omugagga Ham by’akoledde eggwanga era n’asaba abantu bonna okukomya ssamwa ssamwa nti ekisaawe bakizimbamu akeedi.\n“Nze ndi muwagizi wa mupiira lukulwe era mpagira nnyo omupiira gwaffe wabula okuva mu 1960 ndaba ekisaawe kino kiringa kiraalo wabula kinsanyudde bwe nnyingidde wano ne ndaba omulimu amatendo ogugenda mu maaso ne nneewuunya abantu ababadde boogera ebitaliiko mutwe na magulu,” Ssekandi bwe yategeezezza.\nSsekandi yabyogedde ku Lwokutaano bwe yabadde alambula omulimu gw’okuzimba Nakivubo we gutuuse n’asaba Bannayuganda okuwagira Munnayuganda munnaabwe Hajj Hamis Kiggundu assa ssente mu kuzimba ekisaawe kino.\nBAKKABULINDI AGUGUMBUDDE ABOOGERERA HAM:\nOmukolo guno gwetabiddwaako ne minisita ow’Ebyemizannyo, Charles Bakabulindi n’omugagga Ham era Bakabulindi yannyonnyodde Ssekandi nti Bannayuganda boogeredde ekisaawe kino amafuukuule nga beerabidde nti Ham takizimba ng’ekikye wabula akizimbira ggwanga.\nYagambye nti ekisaawe kya Nakivubo kibadde kituuza abantu 15,000 wabula kati kigenda kituuza 35,000 nga bonna batudde era tekyali bya kirussia.\nYagambye nti abantu abagamba nti ekisaawe kyonna Ham akizimbyemu amaduuka balina kye batamanyi nti okusima wansi ennyo kkampuni eya Roko Construction (ekola ogw’okuzimba) ekikola kugoba mazzi agabadde ganjaala mu kisaawe ng’enkuba etonnye.\nBakabulindi yagugumbudde abantu aboogerera Ham amafuukuule nti lwaki yasooka kuzimba maduuka ne beerabira nti ne ssente ezizimba ekisaawe yazeewola bwewozi nti era alina kusooka okumaliriza ekintu omugenda okuva ssente. Bakkabulindi yagambye nti ekisaawe kino kigenda kubaamu n’ebisaawe by’emizannyo egy’omunda ne wabweru okuli cricket, ttena, ebikonde, jjiimu n’ebirala.\n‘MPADDE BANNAYUGANDA EMIRIMU’: Omugagga Ham yagambye nti omulimu guno agukolera Bannayuganda wabula si ye ng’omuntu era ku myaka 33 gy’alina w’anaawereza 40 nga Nakivubo atemya ng’omuntu.\nYasabye bamuwagire baleme kumuvvoola. Yagambye nti omulimu gwonna okusooka gwabadde gugenda kuwemmenta obukadde bwa doola 49 (obuwumbi 173 n’obukadde 460) wabula okusinziira ku ngeri ekisaawe gye kigenda okuyooyootebwamu, ssente zigenda kweyongera kuba baakussaamu entebe n’entimbe za ttivvi eby’omulembe.\nHam yagasseeko nti Bannayuganda bandimusiimye kuba bukyanga atandika kuzimba yaakawa bannansi abali wakati 8,000 – 10,000 emirimu.\nOWA ROKO AYOGEDDE:\nAkulira okuzimba ekisaawe kino okuva mu Roko, Aine Agaba yagambye nti omulimu gwakumala emyaka esatu nga kati baakazimbira emyezi esatu n’ekitundu era ng’okuzimba wansi omulimu baakakulako ebitundu 90 ku 100.\nYagambye nti okusima ekinnya kya mmita 7 okukka wansi baabadde baagala kugoba mazzi mu Nakivubo, bazimbe ekintu ekigumu. N’agattako nti omwaka 2018 we gunaaggweerako bajja kuba batuuse\nSsente za Pulezidenti zitabudde aba taxi b'e Kamwokya.\nEbintu 11 Mufti Menk byalekedde Abasiraamu\nKkooti eyimbudde 3 ku gwa Kaweesi\nAbagambibwa okutta Kaweesi bagguddwaaako emisango emirala\nMbega adduse mu musango gwa Kanyamunyu


Bukedde Online - Taata bamuwadde emitwalo 30 n'awaayo omwana we ew'omusamize bamusadaake\nAbadde ayingira mu ofiisi z'ebizimba n'abba...\nJjajja w'omwana ng'ali ne muzzukulu we gwe basanze n'ebiwundu oluvannyuma lw'okusimattuka omusamize\nTAATA e Kamuli mu Busoga atunze muwalawe wa myaka esatu ew’omusawo w’ekinnansi ku 300,000/- bamusaddaake, sente aziguzeemu essimu y’omungalo.\nAnthony Ssebukeera, 32 yeeyatunze muwalawe bwe yalabirizza mukyalwe Oliva Naibira gw’alinamu abaana babiri n’amubbako omwana waabwe omukulu ow’emyaka esatu.\nSsebukeera Okudda awaka yakomyewo na simu, mukyala we n’amubuuza gy’atutte omwana n’amutegeeza nti yamututte wa Jajjawe.\nNaibira ensonga yazitutte ku Poliisi, eyamukutte ne bamwogeza era wano weyategeezezza nti yabadde amuguzizza omusawo w’ekinnansi Abdu Kitaabona, 45 ow’e Mpunde mu ggombolola y’e Kagulu mu Buyende.\nPoliisi yasitukiddemu n’ekwata Kitaboona ne Ssebukeera era bombi baabaggalidde mu kkomera e Buyende lwakutta mwana.\nOMULALA BAMUSAZE OBULAGO N’ASIMATTUKA:\nBino byabadde ku kyalo Bukwanga mu ggombolola y’e Namasagali mu disitulikiti y’e Kamuli omuntu ataategeerekese bwe yawambye omwana n’amutwaala mu kibira gye baamusalidde obulago n’alembeka omusaayi.\nFaima Nabirye ow’emyaka 8 ng’asoma P2 ku Kasozi Primary School yasangiddwa mu kibira Nga bamusaze obulago ne balembeka omusaayi.\nJjajjawe Muhamad Batwawula, 75, yabadde akedde okulima n’amuleka ne muto munne nga bakyeebase. Omuntu yazze n’aggulawo ennyumba n’awamba omwaana omu namuleka mu buliri.\nMuliraanwa wa Butwawula yeeyabadde ayita ku kibira n’awulira omwana ng’alaajana yeeyamulabye n’ategeeza Jajjawe. Baamututte mu ddwaliro e Kamuli ng’ataawa. Abaamusaze baatuuse ku mimiro kyokka tebaagikutudde.\nOmwogezi wa Poliisi mu bitundu bya Busoga North, Michael Kasadha yakakasizza ettemu lino era n’asaba abantu bongere okuleeta amawulire aganaayamba okuzuula abatemu.\nABAKULEMBEZE B’E KAMULI BOGGEDDE:\nAkola ku nsonga z’ekikula ky’abantu n’ensonga z’abaana ku disitulikiti y’e Kamuli, Monica Mukasa , yakasizza nti wewawo ebitongole okuli Plan ne Child Fund bigezezaako okulwanirira eddembe ly’abaana, wakyaaliwo okusomoozebwa.\nYagambyenti okulwanyisa okutulugunya abaana olukiiko lwa disitulikiti y’e Kamuli lw’ayisa etteeka eritangira ebikolwa by’okutulugunya mu ngeri yonna.\nPatrick Emukule maneja wa Plan Kamuli, ategezezza nti basomesezza abakulembeze ku byalo engeri gye bayinza okulondoola n’okutangira ebikolwa eby’okutulugunya abaana.\nAtwala ofiisi ekola ku nsonga z’abaana n’amaka ku poliisi mu disitulikiti y’e Kamuli Joshua Mboizi, yategeezezza nti okusinziira ku bye bakung’aanyizza ebigenda okufulumira mu lipooti y’omwaka oguwedde omuwendo gw’abaana abatulugunyizibwa guli waggulu nnyo.\nOmwogezi wa Poliisi mu kitundu kya Busoga, North, Michael Kasadha yategezezz nti alipoota y’eddwaliro ly’e Kamuli eya 2018, abaana 7,024 bebazaalibwa era kino kiva ku mbeera ez’enjawulo okuli n’okutulugunya bamaama n’abaana.\nMartina Kiiza ow'ekibiina ekirwanirira eddembe ly'abaana ng'annyonnyola\nLIPOOTI YA Unicef KU KUTULUGUNYA ABAANA MU UGANDA:\nGavumenti Ya Uganda ng’eri wamu n’ekitongole ky’amawanga amagatte ekikola ku nsonga z’abaana, yakwataganye n’ebitongole USAID, U.S. Centers for Disease Control and Prevention (CDC) ne UNICEF ne bakola okunoonyereza.\nLipooti Violence Against Children Survey 2018’ gye baafulumizza eraga nti mu Uganda ebitundu by’obuvanjuba omusangibwa Kamuli ne Buyende beebasinga okutulugunya abaana.\nLipooti eraga nti ku buli bantu 4 abakulu, basatu ku bo baatulugunyizibwa nga bato nga 1 ku 3 yafuna okutulugunyizibwa okusukka mu kika ekimu.\nNATIONAL CHILDREN AUTHORITY (NCA):\nMartin Kiiza akulira NCA yategeezezza nti lipooti gye baakoze (State Of Uganda’s Children Report 2018, eraga nti buli bawala 22 abali ku myaka 15 osangako 11 nga yafuna okutulugunyizibwa mu birowoozo.\nBuli bawala 22 abatasukka myaka 15 osangako 8 bebakabasanyizza. Bino okubirwanyisa batalaaga amasomero nga baggulawo Child Rights Clubs okubatendeka okwekuuma n’okulwanirira eddembe lyabwe.\nMunnamateeka Erias Luyimbaazi Nalukoola yannyonnyodde nti omuntu singa atulugunya omwana. Oyo akikoze basobola okumuvunaana ne bamusiba kyokka mu ngeri yeemu omwana asobola okuwawaabira omuntu oyo n’amuliyirira.\nKyokka omwa omuto okuwaaba akikola ng’ayita mu muntu omukulu amulinako obuvunaanyizibwa ne bw’abeera nga si ye muzadde amuzaala\nEyaluse olukwe lw’okutta mutabani we yeetuze


Bukedde Online - Gabula: Kyabazinga ayise mu ttanuulu y’anaagatta Obusoga\nGabula: Kyabazinga ayise mu ttanuulu y’anaagatta Obusoga\nEttaka ery'empewo eritundibwa libakwasizza...\n‘Ku basajja 4 bongabira ndaga kitange omutuufu’...\nOLUGERO lw’Abasoga olugamba nti , “Azirawo tibamugulira mukazi” ekitegeeza nti , ‘Ataliiwo tebamugulira mukazi ‘ oba mu Luganda ‘Ataliiwo tagwirwa muti,” lutuukira bulungi ku ngeri Obwakyabazinga gye bwayise mu myagaanya gy’engalo z’Omulangira Columbus Wambuzi.\nBya Tom Gwebayanga ne Donald Kiirya\nOlukiiko lw’Abalangira abalonda Kyabazinga lutuulako Abalangira 11. Konsitityusoni egamba nti singa munaana ku Balangira bano batuula, bayinza okulonda n’okulangirira Kyabazinga.\nMu mbeera eyo, Wambuzi bwe yawandiikirwa okubaawo mu lukiiko, ekyabadde kimuyamba kwe kujja okulwanira muli ng’akkirizisa Abalangira okumulonda oba waakiri okuyimiriza mu ntegeka eno nga bw’ayiiya ebirala.\nKyokka bw’ataabaddewo mu lukiiko, ate nga banne ekkumi batudde, Obwakyabazingagbwamuyise mu myagaanya gya ngalo!\nOmulangira William Gabula Nadiope 1V yalondeddwa ku Lwomukaaga ku kitebe ky’Obwakyabazinga e Bugembe.\nEggulo yalangiriddwa ku Bwakyabazinga, wakati mu nnamungi w’omuntu eyeeyiye ku kitebe e Bugembe. Eno yayanjuliddwa Olukiiko lwa Busoga, we yavudde okutwalibwa ku kasozi Mpumudde n’atuuzibwa ku katebe k’okugulu okumu n’akolebwako emikolo wakati mu kusaakaanya nti “Landiroodi, landiroodi, Gabula afunvuwe, Gabula afunvuwe”(awangaale) .\nEnduulu, emizira , embuutu byabuutikidde akasozi, abantu ne bazina ng’ebisaanyi, ne beevulungula mu ttaka olw’essanyu olwo ne bayisa ekivvulu mu kibuga Jinja emirimu ne gisannyalala.\nOkusika omuguwa kubaddewo bukya, Henry Wako Muloki akisa omukono nga olwasooka , Edward Colombus Wambuzi yalondebwa nga 30 October 2008 ate Gabula n’alondebwa nga 5 October 2009.\nObutafuna Kyabazinga ebbanga lino lyonna kivudde ku nkaayana wakati w’Abalangira, abamu ne baddukira mu Kkooti n’abalala ewa Pulezidenti Museveni wabula gye byaggweeredde ng’abagambye baddeyo beetereeze, beerondemu Kyabazinga.\nMu mwaka gwa 2000, Abalangira b’oku ntikko ab’e Bugabula BB abayitibwa Abatimbiito baatuuza Gabula ku ntebe ya “Gabula wa Bugabula”, ekifo ekimutuukanya okuba Kyabazinga, era ne batandika okumuteekateeka.\nEyali Katuukiro wa Bugabula BB, Lotan Bagimba Kaita, amyuka Sipiika wa Busoga Lukiiko, George William Mutyabule, eyali Katuukiro wa Busoga, Keith Mutengu n’omuwandiisi wa Bugabula BB, Samuel Kiirya Aziramubeera be baakola omukolo guno, era baasooka kukitegeezaako Pulezidenti Museveni.\nKu mukolo guno, Kyabazinga Muloki lwe yamuwandako eddusu n’amuwanika omukono gwe n’amulaga abantu nti y’alimuddira mu bigere ng’akisizza omukono, era eyali Minisita w’entandikwa, Kisamba Mugerwa ye yakiikirira Museveni.\nKw’olwo, akulira Abaswezi, Mandwa Kagulu Nabiryo lwe yamutwala mu mbuga y’olusozi Kagulu, olusinga obuwanvu e Busoga n’amukolako emikolo gy’ekinnansi.\nAyise mu kamooli?\nOlukiiko lw’Abalangira 11 ab’e Busoga abalonda Kyabazinga (Busoga Chiefs Royal council) bazze kukakasa kabineeti ya Busoga empya, akola nga Kyabazinga David Kaunhe Wakholi gye yabadde aleese ekakasibwe. Ebintu byakyukidde awo, ne baleeta okuteeso ky’okulonda Kyabazinga!\nKaunhe yategezezza nti yawandikidde Omulangira Wambuzi ajje mu lukiiko luno era yabadde akimanyi nti ajja. Kino Wambuzi yakyegaanyi n’agamba nti teyafunye bbaluwa eno!\nOmwezi oguwedde, Kaunhe yalonda kabineeti, Olukiiko lwa Busoga ne lugigaana nti teyalwebuuzaako. Kati yabadde abayise, bayite mu mannya ga kabineeti empya wabule gye byaggweeredde ebya kabineeti baabisudde eri ne bazzaawo kya kulonda Kyabazinga!\nKino baakikoze okutuukiriza obweyamo bwe baakola nti nga August 27 lwe bajja okulaga Abasoga Kyabazinga omuggya.\nOlukiiko lwabaddemu abadde akola nga Kyabazinga era nga ye Isabalangira wa Busoga, David Kaunhe Wakholi ( Bukholi), Wellington Nabwana Tabingwa (Luuka), Yekoniya Isiko Kisiki (Busiki), William Gabula Nadiope 1V (Bugabula), ne Haji Juma Luba Munuulo (Bunyha).\nAbalala ye Samuel Nkuutu (Bugweri), John Ntale Nanhumba (Bunhyoli), Samuel Kamaga Nkono (Bukono), Patrick Izimba Gologolo Ngobi ne Yasin Ntembe Waguma (Butembe).\nKu Lwomukaaga, Abalangira baatuuse ku kitebe e Bugembe ku ssaawa mukaaga ez’omu ttuntu ne beesibira mu kasenge wakati mu kwerinda. Wabula ku ssaawa mwenda baafulumye, Munulo eyalondedwa okuba omwogezi n’alangirira nga Busoga bw’efunye Kyabazinga omuggya!\nMunulo yategezezza nti bonna ekkumi bakkiriziganyizza ku Gabula n’ayitamu nga tavuganyiziddwa, ekyacamudde abangi ne bawogganira waggulu nti,”Afunvuwe Gabula.” (Awangaale Gabula).\nOkujja mu lukiiko, Gabula yavudde ku mirimu gya Gavumenti, anti mukozi mu Ministule y’ebyamasannyaze n’obugagga bw’omu ttaka, era yazze yeeyambalidde atyo mu mujoozi.\nOlwamulonze ku Bwakyabazinga n’atandika okubutaabutana ng’atya abamawulire okumukuba ebifaananyi. Bakanyama be baamuggyeewo kasirise n’alinnya mmotoka ye n’ayolekera ku Lubiri lwe e Budhumbula.\nOkulondebwa kwa Gabula y’entikko y'entalo z'obusika, ezimaze emyaka mukaaga bukya Wako Muloki akisa omukono.\nWadde twogera ku mukaaga egikulembera okufa kwa Wako Muloki, enkaayana ziviira ddala mu 1996, Abalangira abaali ku mbiranye okuli Henry Wako Muloki ne Eriakesi Ngobi Kiregeya bwe baabulako akatono okwegwa mu malaka!\nKigambibwa nti bannabyafuzi be baaleeta Kiregeya alye Obwakyabazinga! Ebyembi endagaano teyaliimu Balangira 11 abalonda Kyabazinga.\nGabula bwe yalondeddwa, Omulangira Muloki asigazza buteba emu. Ssemateeka w’Obwakyabazinga awa Omulangira alondedwa ku ntebe y’Obwakyabazinga ennaku 21 zokka, okukakasibwa mu Lukiiko lwa Busoga. Muno alina okwanjulibwayo Abalangira abalala mukaaga.\nN’olwekyo olwa September 13 lulina okutuuka nga Palamenti ya Busoga emaze okumukakasa. Kinajjukirwa nti guno mulundi gwakubiri nga Gabula alondebwa ku Bwakyabazinga. Ogwasooka gwaliwo nga 5/10/2009, naye Olukiiko terwamukakasa!\nOlukiiko lwa Busoga lulimu ababaka nga 35, bano singa Wambuzi anaabakolamu omulimu ne batakakasa Gabula olwo Busoga eneeba mu ssengavuddemu ngazzeemu!\nSipiika wa Bugabula BB, Paul Nadiope yamuwaanye nti okuva obuto, Gabula abadde yeeyisiza ddala kikungu. “Abadde tapapira bintu ate si kyangu kumusanga nga yeetabye mu mbeekuulo n’ebibinja by’abavubuka.\nEnkaayana mu Bwakyabazinga\nSeptember 1, 2008: Kyabazinga Henry Wako Muloki akisa omukono.\nOctober 31, 2008: Omulangira Edward Columbus Wambuzi alondebwa ku Bwakyabazinga, kyokka okulonda kubuusibwabuusibwa.\nSeptember 2009: Akabinja k’Abasoga kabuusabuusa obutuufu bwa konsitityusoni ya Busoga omwayitibwa okulonda Wambuzi. Wabula kkooti n’egoba omusango ogubuusabuusa okulondebwa kwa Wambuzi.\n2009: Fred Menha Kakaire (Bugweri) n’abalala omusango bagutwala mu Kkooti enkulu nga bawakanya okulondebwa kwa Wambuzi.\nOctober 5, 2009: Abaami b’e Busoga abamu balonda Omulangira Gabula Nadiope okubeera Kyabazinga.\nDecember , 2011: Ne Kkooti enkulu e Jinja egoba omusango gw’abaawaabira Wambuzi okulondebwa mu bukyamu.\nJanuary 2012: Ekisanja ky’Olukiiko lwa Busoga eky’emyaka etaano kiggwaako.\nJanuary 2014: Balonda olukiiko lwa Busoga oluggya, kyokka omwami w’e Bulamogi n’azira.\nApril 2014: Bammemba b’olukiiko lwa Busoga abaggya baziyizibwa okulayizibwa e Bugembe. Oluvannyuma emikolo gyakolerwa mu Bilkon Hotel e Jinja, George Mutyabule n’alondebwa nga Sipiika w’Olukiiko.\nMay 2014: Pulezidenti Yoweri Museveni yeetaba mu kutuusa Olukiiko lwa Busoga e Bugembe.\nJuly 2014: Abadde akolanga Kyabazinga, David Kawunhe alonda Fred Mukisa okuba Katuukiro wa Busoga n’amulonderako baminisita 17.\nAugust 2014: Kawunhe asuula Mukisa ne baminisita be oluvannyuma lw’obutakkaanya n’abaami ab’amasaza.\nAugust 23, 2014: Omulangira Gabula Nadiope alondebwa ku Bwakyabazinga.\n“Eby’okufuuka Kyabazinga nnabimanya nkyali muto wabula bwe ng’enze nkula ne mmanyira ddala ekintu, “ Gabula bwe yagambye.\nAyongerako nti, “Abalangira babadde bakyogera lunye nti essuubi lya Busoga okwegatta liri mu nze kubanga ne jjajjange Nadiope yali musaale wa kwegatta.”\nYawakanyizza abagamba nti baali bamuguze ave ku by’Obwakyabazinga.\n“Jjajjange yali Kyabazinga era tewali kibadde kintiisa kufuuka Kyabazinga, ” Gabula bw’agamba.\nEyali Omulabirizi wa Busoga, Bp Cyprian Bamwoze eyasanyuse eby’ensusso yagambye nti Gabula yakuzibwa mu mpisa z’eddiini nga bakimanyi nti aliba munene, nti kati kiri eri Abasoga okumukozesa abajune oba okumugalabanja.\nFlorence Mpaata, Jjajja wa Gabula agamba nti yamukuumanga butiribiri ng’era yafuba okumukuliza mu mpisa ennungi nga muwulize.\nAmyuka Sipiika wa Busoga Lukiiko, George William Mutyabule agamba nti Gabula mukkakkamu era abadde muwulize eri abakuza.\nAgamba nti obutafaananako ng’abaana abakula n’ekimama, Gabula abadde amanyi ennaku ye ng’assaamu abantu ekitiibwa.\nEbifa ku Gabula Nadiope\nMuzzukulu w’eyali Kyabazinga Sir William Wilberforce Kadhumbula Nadiope. Ono era yaliko omumyuka wa Pulezidenti wa Uganda.\nGabula Nadiope yazaalibwa mu 1988. Kitaawe ye Polof. Wilson Kadhumbula, ate nnyina ye Josephine Nadiope.\nKitaawe yafa mu 1991, maama n’afa mu 1993.\nGabula yakulira wa jjajjaawe azaala nnyina, Eva Mpaata abeera e Kivubuka mu Jinja.\nYasomera Mwiri Primary okuva mu P1 mu 1995 era gye yatuulira P7 mu 2001. Siniya yagisomera mu Busoga College Mwiri.\nGabula yasoma byanfuna mu yunivasite y’e Kyambogo.\nKati akolera mu Minisitule y’ebyamasannyalaze, tannawasa.\nGabula Nadiope ye mwami w’essaza ly’e Bugabula erizingiramu disitulikiti y’e Kamuli ne Buyende.\nOlubiri lwe luli Budhumbula mu Kamuli.\nNamuganza ayongedde okutabula Abasoga, aba Gabula ne bakubagana n’aba Wambuzi


Bukedde Online - Bamwokeredde mu nju ne famire\nBamwokeredde mu nju ne famire\nOmuwala abuliddwaako amayitire yeewanisizza...\nAkkirizza okubika mukyala we n’aggyayo eza...\nOmuntu ow’ettima alumbye famire ya bantu 10 n’amansira amafuta mu nju mwe baabadde n’agikoleezaako omuliro omwana omu n’afa ng’atwalibwa mu ddwaaliro.\nSsevume mu bulumi.\nAbaabadde munda baasobodde okufuluma kyokka nga bajjudde ebisago ebyatuusizza n’omuto okufiira mu kkubo.\nEkikolwa ky’ettemu kino kyabaddewo mu kiro ekyakeesezza Ssande, ku kyalo Namiringa mu ggombolola y’e Kassanda, mu disitulikiti ye Mubende.\nFamire ya William Ssevume ye yalumbiddwa abazigu mu matumbibudde nga beebase. Ssevume yagambye nti, babadde beebase n’awulira omuntu ku luggi era ekyaddiridde kwe kuwulira omuliro nga gubwatuka, olwo ne gukwata enju yonna.\nSsevume yagambye nti baabaddemu abantu 12 mu nju nga gwalumizzaako abantu bana. “Nakubye enduulu nga bwe ntaasa abaana okutuusa abatuuze we ba nziruukiridde,” bwatyo bwe yagambye.\nAbaalumiziddwa kuliko Ssevume yennyini, mukyala we, Justine Namuyiga, n’abaana baabwe okuli Jackline Mbatudde ne Jesca Nambalirwa.\nBaasoose kutwalibwa mu ddwaaliro e Mityana, abasawo ne babongerayo e Mulago kyokka Nambalirwa n’afiira mu kkubo nga tebannatuuka. Kigambibwa nti Ssevume abadde n’omuntu gwe batakwatagana bulungi naye nga poliisi egenda kubuuliriza.


Bukedde Online - Omujaasi atta abantu bamukutte: Abadde abatega embooko y'omuwala ng'akamasu okubasendasenda\nAbavubuka mutondeewo emirimu mw'ebyo bye...\nAzadde omwana n’abulira mu ddwaaliro e Mulago...\nPOLIISI ekutte abasajja babiri okuli omujaasi wa UPDF n’omukazi abali mu kibinja ekigenda kiwamba abantu ne babatta n’okubaggyako ssente.\nEmmotoka mwe baawambira Kibira ne bamubba. Brenda Nganzi akozesebwa mu kunoonya abasajja ab’okubba.\nOmu baamuwamba ne bamunyagulula, ne bamutta oluvannyuma omulambo gwe ne bagusuula mu nnyanya.\nJulius Alinda omujaasi wa UPDF akolera mu kitongole eky’oku mazzi, Saddam Ayinamani ne Brenda Nganzi 22, be baakwakatiddwa poliisi oluvannyuma lw’okuwamba omusajja ku mudumu gw’emmundu ne bamubbako ssente.\nKino kiddiridde omusajja Victor Kibira omutuuze w’e Bunono mu Katabi okwekubira enduulu ku poliisi e Ntebe nga bwe yawambibwa abasajja babiri okuli n’omukazi ne bamuggyako ssente emitwalo 38 oluvannyuma olw’okumutiisa okumutta.\nOmwogezi wa poliisi mu ggwanga, Asan Kasingye yagambye nti Kibira yasanga Nganzi ku Abayitaababiri n’amukwana era ne basisinkana enfunda ez’enjawulo era nga Nganzi alina n’emmotoka mw’atambulira.\n“Tukutte abasajja babiri n’omukazi nga bano babadde emabega w’okuwamba abantu ku mudumu gw’emmundu ne babanyaga era nga mulimu n’eyafa era nga baakwatiddwa mu bitundu by’e Ntebe,” Kasingye bwe yategeezezza.\nYagambye nti Nganzi yeefuula ali mu mukwano ne Kibira era ne balagaana okusisinkana ku bbaala ya Fire and Ice Bar era Nganzi yajjira mu mmotoka ekika kya Nissan X-trail namba UAZ 771T era n’alinnya ne basalawo okubaako we bagenda nga bino byaliwo nga August 19, 2017.\nYategeezezza nti mu mmotoka ya Nganzi mu mito egy’emabega waali weekweseeyo Alinda ne Ayinamani abaasiba Kibira emiguwa ne bamwetoolooza ekibuga Ntebe ne bamuggyako ssente oluvannyuma ne bamutwala mu maka ga Nganzi e Mpala ne bamutulugunya.\nOmuserikale ng’atwala Arinda ne Ayinamani mu kuduukulu ku poliisi e Ntebe.\nYagambye nti, mu maka ga Nganzi baamusibiramu oluvannyuma ne bamukuba kalifoomu ne bamusuula ku luguudo oludda e Lutembe mu kisiko ne bamulekera 3,000/- ze yakozesa okudda ewuwe nga August 25, 2017.\nYannyonnyodde nti Kibira olwadda engulu, yagenda ku poliisi n’aggulawo omusango n’aginnyonnyola n’ebyamutuusibwako. Poliisi yatandika okunoonyereza okutuusa lwe yakwata Nganzi n’akkiriza nga bwe yawamba Kibira ng’ayambibwako banne abalala.\nYagambye nti poliisi yagenda mu maka ga Nganzi gye yazuula ebintu ebyakozesebwa mu kutulugunya Kibira omwali ebiragalalagala, empiso ne waya z’amasannyalaze. Baazuula n’emmotoka mwe baali batambulira era n’abatwala eri banne be yakolagana nabo.\nKasingye era yategeezezza nti mu kunoonyeraza poliisi kwe yakoze, yazudde nga mmotoka eyasangibwa ne Nganzi, yali ya Parick Eduardo Osare ng’ono yawambibwa okuva e Ibanda ne bamutwala e Rubanda gye bamusuulira mu nnyanja.\nOsare ye yali nnanyini kkampuni ya Posa Investments Ltd etunda ebintu eby’enjawulo e Seeta era kyazuuliddwa nti yaliko muganzi wa Nganzi okutuusa lwe yabuzibwawo.\nYagambye nti poliisi e Ntebe eri mu kunoonyereza engeri Nganzi eyaliko ku kyeyo mu ggwanga lya Oman gy’abadde akolaganamu n’abatemu okuwamba n’okutta.\nPoliisi yaggulawo omusango oguli ku fayiro nnamba CRB:945/2017.\nPoliisi ekubaganye n'aba takisi mu Kampala\nPoliisi eguze waya okusikayo eryato eryabbidde


Bukedde Online - Serwadda aggudde olutalo ku Bujingo, Kiganda ne Kakande\nEmbwa gwe yaloopa mu ttemu lya muwala wang...\nAdded 19th February 2017\nSerwadda yategeezezza nti abantu bangi abazze babatuukirira nga bye bayiseemu biwaawaaza amatu, babafeze ebintu, babbyeko ssente, abakazi babasobezzaako, amaka gatabuse, bizinensi zigudde\nOmutume Dr. Joseph Sserwadda\nBya BENJAMIN SEBAGGALA\nOMUTUME Dr. Joseph Serwadda owa Victory Christian Centre mu Ndeeba akyawera nti olutalo lwe yaggudde ku basumba banne tagenda kuluyimiriza okutuusa ng’abawangudde.\nSerwadda agamba nti, abasumba abaamaanyi mu Uganda babuulira enjiri erimu obufere olwo ne bakwata ‘endiga’ zaabwe obujega ne babasoloozaamu ensimbi bbo ne bagaggawala.\nMale ne Kakande\nAbasumba b’avumirira abageraageranyizza ku ‘bamuwabutwa’ b’agamba nti bakozesa obutamanya n’okuyaayaana kw’abantu kiyite (Desperation) ne babalimba n’oluvannyuma ne bababba.\nAbamu ku basumba b’alumiriza okufera abantu ye Nabbi Samuel Kakande owa Synagogue of All Nations e Mulago, Bisopu David Kiganda, owa Christianity Centre mu Kisenyi, Pastor Aloysious Bujingo owa House of Prayer Minisitries e Makerere wadde ono tamwatuukiriza linnya naye amwogerako ng’eyakuguka mu kuvuma ekintu ekiraga nti akyali muto mu by’akola.\nSerwadda agamba nti, wadde abantu abasinga bakimanyi nti Kakande by’akola bya kifere (kirowoozo kye), naye bwe yasazeewo okufereramu Pulezidenti Museveni ng’amuwa essimu ayogere ne Nabbi TB Joshua owe Nigeria ye gw’ayita Kitaawe olwo n’asalawo okumwanika.\nYategeezezza nti ekikolwa kya Kakande yali atunda omwoyo gwa Uganda mu Bannabbi b’obulimba era abalogo abasibuka ebweru.\nBugingo ne Kakande\nNg’ayita mu pulogulaamu ze ezibeera ku Salt TV ne leediyo ssaako okusaba kw’ettuntu okumanyiddwa nga ‘Lunch hour’, Bujingo azze ayambalira Serwadda (naye tamwatuukiriza na linnya) ng’amwewuunya nti bwe kuba kunoonya bafere, Serwadda yanditandikidde mu kkanisa ye yennyini eya Victory mu Ndeeba.\nAgamba nti ekya Serwadda okusalawo okwegatta ku kakiiko akataba enzikiriza zonna mu Uganda aka IRCU, kyayiwa nnyo Serwadda ne kyongera okumulaga ng’omusajja ayaayaana okufuna ebitiibwa n’okwambala amaganduula ne yunifoomu okusinga okunoonya Mwoyo mutuku n’agamba nti mu basooka okuva ku mulamwa ne yasooka.\nSerwadda alemeddeko: Obiri yandagula okugwa eddalu ne bigaana! Agamba nti yatandika okulwanyisa Bannabbi b’obulimba mu 1987 ekiseera Nabbi John Obiri Yeboah we yabeerera mu Uganda n’alagula abakazi bangi nga bwe baali bagenda okufuna abaana ne kitasoboka.\nKuno yagattako n’okusuubiza eby’amagero n’ebirala kyokka ne birema.\nYategeezezza nti Obiri bwe yalaba ng’amuwakanya, yamulagula nga bwe yali agenda okutomerera mu mmotoka ye, agwe eddalu mu nnaku ssatu era nga n’omuti gw’omuvule ogwali guliraanye ekkanisa ye gwali gugenda kugwa, gugikube naye byonna byalema.\nAgamba nti waliwo abaagabana engoye za Obiri ng’afudde era kati bakozesa ebyo okulowoozesa abantu nti basobola okukola ebyamagero.\nSerwadda yategeezezza nti abantu bangi abazze babatuukirira nga bye bayiseemu biwaawaaza amatu, babafeze ebintu, babbyeko ssente, abakazi babasobezzaako, amaka gatabuse, bizinensi zigudde.\nYagambye nti ekibi kisusse okutiitiibizibwa abantu ne babeera ng’abajja mu kkanisa okulokoka ebyapa by’ettaka, okufuna Viza z’e Bulaaya obufumbo oba okugaggawala.\nBannabbi ab’obulimba mulimu n’abakazi.\nAbantu bano balinga bw’olaba omuntu bw’agaba obutwa, kimwetaagisa okuteekamu ettondo limu, kyokka lisobola okubuna ne litta omuwumbo gwonna.\nPASITA MALE YEEYITA KY’ATALI\nSerwadda yalumbye ne ba Paasita abeeyita kye batali n’awa eky’okulabirirako ky’omusumba Solomon Moses Male owa Arising for Christ Ministry.\nYagambye nti ono tatendekebwangako era talina bisaanyizo bimufuula musumba, ng’ekituufu alina kuyitibwa muweereza.\nEmbeera y’abantu okwetuuma kye batali alumiriza nti y’evuddeko bannabbi b’obulimba okweyongera.\nAlina essuubi nti ng’ali wamu n’aba IRCU, olutalo bajja kuluwangula.\nPASITA MALE AYANUKUDDE\nMale yagambye nti Serwadda talina ngeri gy’ayinza kulwanyisaamu bafere, kuba ye yababikkiriranga ng’atandise okubalwanyisa mu 1993.\nYalumirizza Sserwadda okulemesa Pasita David Kiganda ng’alwanyisa abafere bano 1995, era ng’omuntu y’omu mu 2003 yalwanyisa omuzungu Edibra Rasheal bwe yaggyayo Simeon Kayiwa ng’amulumiriza okumufera.\nMale ajulizza ebbaluwa gye yawandiikira Serwadda mu November 20, 2006 n’amuwa ensonga 13 ze yali takkaanya nazo mu kulwanyisa embeera y’abafere kyokka n’atafaayo.\nAlumiriza nti Serwadda yennyini yakkiriza nti ebikyamu weebiri kyokka balina okubiggya mu mawulire bakuume ebyama, kubanga n’enzikiriza endala weeziri era zirina ebizibu naye babikuuma nga bya kyama ne babigonjoola.\nMale ajuliza Bayibuli mu Befeeso 4:11; Oyo mwoyo y’awa abantu ebitone abamu ne babeera Batume, babuulizi ba nijiri, abalala Bannabbi n’abasomesa olw’okuzimba omubiri gwa Kristo.\nYawakanyizza eky’okugamba nti tatendekebwanga kubeera Musumba wabula n’ategeeza nti Bayibuli egamba nti omusumba omulungi alwanirira abantu nga ye bw’azze aggalirwa mu buduukulu bw’amakomera olwokulwanirira abantu.\nMale naye ayambalidde Serwadda nti byavumirira by’akola kuba yeeyita akulira Abalokole mu Uganda ekitali kituufu.\nYagambye nti akulembera abo bokka abeegattira mu ddiini ye eya Born Again Faith in Uganda era be yakulembera okwegattira mu Inter Religious Council of Uganda.\nYategeezezza nti Abalokole bangi waliwo abali mu kkanisa ya Uganda, abali mu Klezia, abeegattira mu National Fellowship for Born Again Churches ekikulemberwa Joshua Lwere, bonna Serwadda si y’abatwala.\n“ Ssemateeka wa Uganda ennyingo eya 27 eraga nti eggwanga Uganda teririna ddiini ya wamu buli muntu wa ddembe okusinza n’okukkiriza nga bw’alaba. Okugamba nti y’akulira Abalokole mpozzi ayinza okulowooza nti bw’abayita e Namboole ekisaawe ne kijjula olwo Abalokole babeera baweddeyo”, Male bwe yategeezezza.\nBP. DAVID KIGANDA YEEWUNYIZZA SERWADDA\nBishop David Kiganda owa Christianity Focus Centre yagambye nti tamanyi mukulu munne ky’abadde aliko kuba omulimu guno yandibadde yagutandika dda\nOBUBONERO BWA BANNABBI ABAFERE\n• Basaba ssente nga tebannaba na kukusabira!\n• Batega ababakyalira obubbo mbu kuwaayo olw'omulimu gwa Kristo! • Bakyusa amaloboozi ng'abasamize oba abalaguzi.\n• Bakangakanga nti bw'otanywerera ku bye bakugambye ojja kusiraana oba okwongera okuba obubi okusinga ne w’ogendeddeyo. • Tebakozesa byawandiikibwa nga bawa amagezi! Bajuliza ebitaliiyo! • Beetoolooza ofi isi zaabwe emisubbaawa,\n• Bakozesa ebifaananyi by'abagenzi abatutumufu naddala nga baali bannaddiini.\n• Bambala, amaganduula, naddala engoye enjeru, era beeyisa kikadde wadde baba bato mu myaka.\n• Bagaba amazzi g’omukisa, banywesa abagenzeeyo ebiragala.\n• Serwadda agamba nti obulabe bwe batuusizza ku bantu tayinza kubupima kubanga ekibi ky’obulimba bulinga obutwa, omuntu anywedde obutwa okufa teyeetaaga kusooka kunywa kidomola.\n• Bangi bwe bakola ebikolobero abantu balowooza nti balokole so nga nabo babeera bannabbi baabulimba, nga bwe kyali ku Kibwetere, Oyinebyoona Ow'Obushobozu Desteo Bisaka, Baba Nuwa, Kaswabuli, Nabaasa, LatterDay Saints (Abamormoni) n'abalala bangi abaali ng’abo, ensi erowooze nti bali naffe!” Serwadda bwe yannyonnyodde.\n“ Ekikwekweto kya ‘Operation Clean House’ twakikola mu 2005 era kyatambula bulungi, twali tutegese okukikola okulwanyisa ebikolobero era twakikola.\nNga bwe walaba Operation Wemble ne kino kyalina okumala omwaka gumu naye kyawangaala ne kiweza omwaka gumu n’ekitundu.\nOmuntu ekintu waakitegeeredde waalina okutandikira, ekyo Serwadda ky’akola yalina okukikola emyaka 11 emabega, kyokka nga bwe bagamba nti waakiri otandika ekikeerezi okusinga lw’otakolera ddala sikirinaako buzibu.” Kiganda bwe yagambye.\nNABBI KAKANDE AYANUKUDDE:\nGrace Kembabazi omukwanaganya w’abantu ab’ebweru n’abomunda mu Synagogue Church Of All Nations ewa Nabbi Samuel Kakande yategeezezza nti bo tebalumbaganya muntu kubanga Katonda abantu abakozesa mu ngeri ez’enjawulo era ayinza okubeera nga yasalawo okukozesa Serwadda mu ngeri eyo.\nOkubeera nga batimba ekifaananyi kya Nabbi Obiri, agamba nti buli alokoka abeerako amubuulidde enjiri kale bw’atyo ayinza okusalawo okutimbaekifaananyi kye mu ngeri ey’okumujjukira era bw’atyo ne Kakande gwe mutima mw’atimbira ekifaananyi ekyo mu kkanisa.\nWabula yeewuunya lwaki omuntu nga muweereza wa Katonda ate yandibadde alingiriza ewa munne ku bitamukwatako kubanga ye muntu so si Katonda era annyonnyola nti Katonda agoberera mitima okulamula omuntu so si ebyo ebirabika ku ngulu.\nABASUMBA ABALINA OBUBONERO SERWADDA BW’ANNYONNYODDE:\n• Nabbi Kakande owa Synagogue Church Of All Nations ku bbiri, agabira abagoberezi be amazzi ag’omukisa n’okutimba ebifaananyi bya John Obiri Yeboah.\n• Brother Ronie Makabai ow’ekkanisa ya ETMku lw’e Salaama atimba emisubaawa.\n• Omugezi Godfrey Lule yayambalanga amaganduula era y’omu kw’abo Male be yalwanyisanga.\n• Nabbi Bishaka Owobusobozi n’abagoberezi be tebambala ngatto.\nOmukazi bamwokedde enju nâ€™okusaawa olusuku lwa ttaka\nAba famire emu bakubaganye lwa ttaka e Bukasa


Gen. Museveni agamba nti yali alinnya olusozi lw’e Bulaga mu January wa 1985 oluvannyuma lw’abayekera be okuwamba Kabamba n’azirika olw’okutambuza ebigere ebbanga eddene kyokka Besigye n’amutaasa bwe yamuwa eddagala eryamuzza engulu n’addamu okutambula. Besigye yali musawo wa Museveni mu kiseera ekyo.\n‘’Bwe nnali nninya olusozi lw’e Bulaga (n’abayekera bange) nerabira amagezi ge nali nfunidde e Kalagwe – Tanzania nti bw’oba olinnya olusozi okwata omuggo. era olinnya owummulamu. Era ekyavaamu kwali kuzirika wabula Dr.( Kiiza) Besigye n’ampa eddagala eryanziza engulu’’ Gen. Museveni bwe yagambye.\nYagambye nti kino okubaawo abayekera be aba NRA abaali bakawamba enkambi y’e Kabamba .\nBino yabitegeezezza mu kiwandiiko kye yafulumizza ekikwata ku kawonvu n’akagga k’olutalo lw’okulwanyisa Obote ne Gen. Tito Okello Lutwa be yawangula mu 1986.\nEkiwandiiko kinnyonnyola amakulu g’okutambuza ebigere (okulamaga) kwaliko ennaku zino n’abaali abalwanyi be abakulembeddwa Haji Ediriisa Sseddunga okuva e Garamba mu Wakiso okutuuka e Birembo mu disitulikiti y’e Kibale.\nPoliisi ekutte emmundu ebadde ekozesebwa okutigomya ab'e Nansana


Bukedde Online - Leero mu mboozi y'omukenkufu tukulaze engeri gy'oyinza okukozesaamu Omunnyo gwa Himalayan okusitula omutindo gw'enkwaso\nLeero mu mboozi y'omukenkufu tukulaze engeri gy'oyinza okukozesaamu Omunnyo gwa Himalayan okusitula omutindo gw'enkwaso\nABANTU bakimanyi nti mu nnyumba temusaanye kubulamu munnyo, olw'obukulu bwago. ssinga guggwaawo odduka ku muliraano n'osabayo gw'osobola okukozesa ku lunaku olwo. Ekirala ekikulu mu maka ye sukaali, kale bwe twakizuula nti ebyo bibiri bikulu kwe kusalawo okukuyiiyiza sukaali wa Stevia ow'obutonde n'omunnyo.\nOmunnyo ogwabulijjo guno gw'olaba ogutukula, wabula okutukula kuno ate kuleese ekizibu, kubanga omunnyo guno bwe bamala okugusima okugulongoosa okutukula bateekamu ebirungo eby'enjawulo okuli ekya Iodine n'ekya Monosodium Glutamate (MSG), nga kino kireetera omuntu n'okuyoyaayoya oba oli awo oli n'agamba kannuune ku munnyo oba akuguliira ku muyembe oba ennaanansi ate nga mwattu biwoomerera okwo gattako okuwulira nga omunnyo gw'alya tegunoga.\nKino kivaako endwadde okuli ez'omutima, emisuwa, okunafuwa, puleesa n'ebirala. Mu mbeera eno ekivaamu n'gabasawo bakugamba nti vva ku munnyo kubanga teguba mulungi olw'ebirungo ebyongerwamu.\nNaye bwe banakugamba oguveeko ogenda kukola otya kubanga emmere eteriimu munnyo nga teriika! Aba prof Bioresearch, kye tuvudde tukuleetera omunnyo ogwa Himalayan oba guyite omunnyo omumyufu gw'osobola okulya n'otakosebwa.\nKati ffe tumerengudde omunnyo ne tugukutuusaako ku mmeeza yo nga bw'olaba omunnyo ogw'ekisula nagwo oguva mu njazi.\nEmigaso gY'omunnyo l Guyamba abalwadde b'omutima kubanga tegukubisa ntunnunsi, gulimu eminnyo 99 ku egyo 120 omunnyo gye gwetaaga okuli eminnyo emikulu nga Calcium, iron n'emirala kyokka ogwabulijjo gulimu Sodium yekka.\nOmunnyo guno tegukaza nga guno ogwabulijjo gwe tulya era ky'ova olaba nga bw'oguteeka ku bbwa likala wamu n'okusalaasala ssinga ogulya nga mubisi.\nsinga oguteeka mu mazzi agabuguma, gusala omugejjo n'okugogola emisuwa ssinga ogutabulamu enniimu n'amajaani ga kalittunsi onywe ku makya n'ekiro ate gujja kukuyamba n'okussa obulungi ssinga obeera ozibikira ekiwanga.\nGuyamba okwongera ku mutindo gw'enkwaso z'abasajja omuntu n'asobola okuzaala omwana nga mulamu. Amasimu gasse omutindo gw'enkwaso z'abasajja naye omunnyo guno gujja kubayamba.\nGuyamba okulongoosa ku magi g'abakyala n'okubooza enseke.\nOmunnyo guyamba okusumulula olubuto ne luba nga terwesiba n'awona alusa ne kkookolo. l Guyamba omuntu obutalwala ddookookoli naddala ery'omunda olwekirungo kya Serenium ekigulimu, anti eddookooli lireetera omuntu okwennyamira n'obukambwe, era Abachina n'Abayindi abagulya tebagalwala.\nGuyamba ku baana abavaako waya oba buyite obulwadde bwa Autism, oluusi abazadde balowooza nti abaana balina eddalu erya bulijjo sso nga bulwadde. Ate era gukola ne ku bantu abakulu. Ate osobola n'okugulya nga mubisi teguba na mutawaana gwonna. l Wiiki ejja nja kukulaga engeri gy'oyinza okukozesaamu omunnyo gwa Himalayan mu nnimiro n'ebisolo. Asangibwa ku Equatorial Mall dduuka nnamba 152 mu Kampala. Mufune ku 0702061652


Bukedde Online - Eyagenze n'obutwa yettire ewa nnyazaala we bimusobedde\nEyagenze n'obutwa yettire ewa nnyazaala we bimusobedde\nSsemaka eyatemyetemye mukazi we n'amutta n...\nWabaddewo katemba ku poliisi e Masaka Nnyazaala bw'aleese mukoddomiwe asibibwe ng'amulumiriza okugenda n’obutwa mu makaage yettireyo.\nJoseph Lubega 33 ng'ono mutuuze ku kyalo Kirumba mu munisipaali y'e Masaka yagenze n’obutwa ewa nnyazaalawe n'agezaako okwettirayo ng'entabwe evudde ku mukaziwe Mariam Nazziwa gw'amaze naye emyaka 12 okunoba n'addayo ewa nnyina Rehema Namugerwa.\nNamugerwa agamba nti gye buvuddeko Lubega ne Nazziwa baafuna obutakkaanya mu maka gaabwe ekyaviirako Nazziwa okukwatamu ebibye n'addayo awaka.\nAnnyonnyodde nti nga wayiseewo ekiseera Lubega yagenda mu maka ga nnyazaalawe ne yeegayirira era n'asuubiza okukola kyonna ekyetaagisa okulaba nga Nazziwa amuddiramu.\nOno ategeezezza nti mukwegayirira ennyo Nazziwa yalagira bba Lubega asooke awe nnyina akakadde k’ensimbi nga akasiimo nti kubanga okuva lwe baafumbiriganwa Lubega yali talina kye yali awadde nnyina.\nNamugerwa agambibwa okukyawa omusajja n'adda ewaabwe\n‘’Oluvannyuma bakkiriziganya era Nazziwa n'ategeeza nti bajja okuddayo ewa Lubega bw'anaaba amaze okutuukiriza ekisuubizo kye bakkiriziganyaako,” Namugerwa bwe yannyonnyodde\nWabula kigambibwa nti Lubega yakedde n'agenda mu maka ga Nnyazaalawe n'amutegeeza nga bw'ayagala boogeremu ku nsonga ze baali bateseganyizzaako, ekintu Namugerwa kye yakkiriziganyiza nakyo era n'amwaniriza wabula kyamubuseeko bwe yalabye ng'ate aggyayo akacupa mu nsawo yeewe obutwa.\nMu kuggyayo akacupa Lubega yakasaanukudde anywe wabula Namugerwa bwe yakeetegerezza nga ka butwa n'akamusikako n'amubuuza ensonga emuwaliriza okwetta kwe kumutegeeza nga ssente ze baamusalira okumuwa bw'atalina wa kuziggya.\n“Lubega yazze ewange n'ang'amba nga bw'alina ensonga zaayagala twogereko kyokka kyankubye wala okulaba ng'ate aggyayo obutwa yettire mu maaso gange nga ndaba,” Namugerwa bwe yagasseeko mu nnaku eyekitalo!\nNnyazaala omuko gye yabadde agenze okweweera obutwa\nOluvannyuma Namugerwa yawazeewaze Lubega n'amutwala ku poliisi ng'ayagala amunnyonnyole ensonga lwaki yabadde ayagala okwettira mu makage.\nWabula Lubega yegaanyi ebimwogerwako n'ategeeza nga ye bw'atannalinnya mu maka ga nnyazaalawe n'agamba nti baayawukana dda ne Nazziwa.\nYe atwala poliisi y'e Masaka, Moses Kakiryo yategeezezza nga Lubega bw'agguddwako omusango gw’okugezaako okwettira mu maka agatali gage.\nKCCA yeddizza obuyinza ku Bodaboda


Bukedde Online - KIPROTICH: Vision Group emukwasizza obukadde 300\nKIPROTICH: Vision Group emukwasizza obukadde 300\nAsaddaase mutabani we afune obugagga\nAba Kyambogo Yunivasite ensonga bazitutte ...\nKKAMPUNI ya Vision Group olwaleero ( Lwakutaano) ekwasizza omuddusi Stephen Kiprotich ceeke ya bukadde 300 okumwebaza okuwangulira Uganda omudaali gwa zaabu mu mizannyo gya Olympics e London nga August 12.\nKabushenga amukuutidde okwewala abakazi abakuuzi. 'Sigala ne mukyalawo agumidde ennaku'\nAmenya likoda y'okuba omuzannyi akyasinze okufuna ssente ennyingi ez’ekirabo ky’omudaali gwa zaabu mu nsi yonna ku okukira abalala abaawangudde emidaali mu mizannyo gya Olympics e London ekya Bungereza\nAsuubuzza okufunira Uganda emidaali emirala.\nSsente zino zivudde mu kaweefube eyatandikibwawo kkampuni Vision Group Bannayuganda okubako kye baddiza omuddusi ono eyateeka Uganda ku maapu n'asobozesa oluyimba lw’eggwanga wamu ne bbendera okulabibwa abantu obuwumbi mukaaga ku fayinolo ya Olympics mu London ekya Bungereza.\nAkulira Vision Group Robert Kabushenga ng'akwasa Stephen Kiprotich ceeke ya bukadde 300. Ekif: Silvano Kibuuka\nAbakulira amakampuni gonna agaasonze ssente baabaddewo ku kabaga kano era nga Shudir Rupaleria eyasoka okuwaayo ddoola 10,000 yayongeddeko mu bulowi ddoola endala 5,000 okuweza obukadde 300 be ddu.\nAkulira Vision Group Robert Kabushenga yannyonnyodde entandikwa y’okusonda ssente zino era n’akubiriza amakumpuni amalala gaveeyo okwongera okuyamba ekibiina ekiddukanya emizannyo gya Olympics Uganda okusobola okutwala abazannyi abangi mu mpaka za Olympics endala ezinaddako e Brazil mu 2016.\nStephen Kiprotich ng'abikkula amawulire bwe yabadde alambuzibwa ekyuma ekikuba amawulire. Ekif: Henry Kasomoko\nPulezidenti wa UOC, William Blick yagambye nti olw’omudaali guno, Uganda yamalira mu kifo kya 50 ku mawanga 252 ageetaba mu mizannyo gino, ate n’emalira mu kya mukaaga mu mawanga aga Afrika, songa mu mizannyo gy’okudduka mu kisaawe (abaddusi abalala abatali Kiprotich) y'amalira mu kya 17.\nKaminsona wa Prisons Samuel Akena eyakiikiridde ekitongole ekyo yategeezezza nti bakkirizza ekiragiro kya Pulezidenti Museveni okukuza Kiprotich okuva ku ddaala lya Private okudda ku lya Assistant Commissioner nga kitiibwa kye kimu ekyaweebwa omugenzi John Akii Bua ab’ekitongole kya Police bwa yawangula zaabu mu 1972.\nKiprotich ng'ali mu situdiyo ya leediyo ya Bukedde. Wano ng'omu ku baweereza akayisanyo Olanya Colombus ne muwereza ne Terah Kaaya ( ku kkono) bamwanirizza. Ekif: Henry Kasomoko\nKiprotich yalambuziddwa kkampuni ya Vision Group okuva mu byuma ebikuba amawulire, situdiyo za leediyo ne ttivi za Vision Group.\nYasiimye amakampuni gonna agakyusizza obulamu bwe era n’asuubiza nti yatandise dda okwetegekera empaka endala, n’asaba amakampuni amalala okwongera okuteeka ssente mu mizannyo Uganda efune emidaali emirala ne bwe gitaba gya zaabu.\nAbamu ku bakungu b'amakampuni agaasondedde Kiprotich ssente n'ebintu ebikalu. Ekif: Silvano Kibuuka\nKiprotich amenya likoda nti ye muzannyi akyasinze okufuna ssente ennyingi ez’ekirabo ky’omudaali gwa zaabu mu nsi yonna ku bawanguzi bonna abaafunye emidaali mu mizannyo gya Olympics e London. Yawezezza obukadde 500 (okuli n’gogasseeko obukadde 200 ezaamuweebwa Pulezidenti Museveni).\nKiprotich ne Sudir Ruparelia wamu Pulezidenti wa UOC, William Blick .Ekif: Silvano Kibuuka. Ekif: Sivano Kibuuka\nAmakampuni gamugguliddewo akawunti.\nAmakampuni nga gakulemberwa Vision Group gagguliddewo Kiprotich akawunti era ne bateekawo n’akakiiko akagenda okumuwabula aleme kuddamu kwavuwala ng’abazannyi abalala abafuna ssente ne bazoonoona.\nKabusenga akubirizza Kiprotich obutaawukana na mukyala we bwe babadde mu nnaku, n'amugamba alabire ku bagagga abalala abakuumye eby'obugagga byabwe ne bakyala baabwe.\nAkulira Vision Group Robert Kabushenga ng'alambuza Kiprotich ofiisi za kkampuni eno. Ekif: Arthur Kintu\nCrane Bank ne Ruparelia Foundation ye yasinze okuwaayo bwe yatodde doola 15,000.\nAbawaddeyo doola 10,000 mwe muli Vision Group, NSSF, MTN, Crown Bevereges, DFCU Bank, Mukwano Industries.\nAkulira abawandiika ebyemizannyo mu New Vision ng'akwasa Kiprotich ekirabo. Ekif: Arthur Kintu\nAbaawaddeyo obukadde 10 mwe muli Bank of Uganda, Standard Chartered Bank ate abaawaddeyo obukadde butaano mulimu Kampala Cassino, White Snowmans Ltd, Rutungu Investiments, Eco Bank, Roofings Limited, SMS Media, Panamera Bar and Lodge ne Star Times TV.\nEbitwala abantu mu sauna


Pulezidenti asasulidde Kasule owa Afrigo e...\nENSISINKANO ya Bobi Wine ne Besigye mu kiseera kya kalantiini ewadde ab'oludda oluvuganya gavumenti essuubi ly'okwegatta nga boolekera akalulu ka 2021 akakyaliko ebibuuzo.\nEnsonda zaategeezezza nti enteekateeka y'okusisinkana yali yalukibwa dda nga kalantiini tannatandika era mu nteekateeka eyasooka, Besigye ye yalina okusituka agende e Magere ewa Bobi Wine; kyokka ekiseera kya kalantiini kyakyusizza ebintu era ne bakkaanya Bobi Wine y'aba agenda e Kasangati ewa Dr. Kizza Besigye.\nBobi Wine mu kiseera kino alina olukusa okutambula ng'omubaka wa Palamenti owa Kyaddondo East kyokka ate Besigye talina ngeri gy'atambula kubanga sitiika gye yalina okuweebwa ng'eyisibwa mu mukago ogugatta ebibiina by'ebyobufuzi (IPOD) baagisimbira ekkuuli mu kugabana sitiika ezo, ng'abeebibiina ebirala babuuza aba FDC ekiti mwe baweera Besigye sitiika ng'ate talina kifo kya maanyi mu kibiina.\nRobert Kyagulanyi (Bobi Wine), bwe yasimbudde ewuwe e Magere ku Lwokusatu, yasoose wa Besigye nga tannagenda mu Palamenti gye yayogeredde ku makampuni agakola "masiki" ng'ayagala n'ezikolebwa amakampuni amatono zikkirizibwe ku katale kasita ziba nga zituukana n'omutindo.\nEwa Besigye yatuuseeyo ku ssaawa nga 4:00 ez'oku makya era Besigye n'asalawo batuule ebweru awali akafo mw'asisinkanira abagenyi. Bobi baamugabudde caayi ow'amata, obumpwakimpwaki n'amenvu era baateesezza nga bwe bombi bwe banywa caayi n'amenvu.\nEBYABADDE MU KAFUBO KA BESIGYE NE BOBI Ensonda zaategeezezza nti Bobi yasoose kuyozaayoza Besigye okuweza emyaka 64 gye yakuza ku kabaga akaaliwo ku nkomerero y'omwezi oguwedde.\nBesigye nti naye yatenderezza Bobi olw'okuyiiya ennyimba ennungi ezikoze ennyo okubunyisa obubaka bw'okulwanyisa obulwadde bwa COVID-19 (obuleetebwa akawuka ka Coronavirus) mu Uganda, Afrika n'ensi yonna.\nOluvannyuma baatandise okuteesa era kigambibwa nti akafubo kaabwe keetoolodde nnyo ku mbeera eriwo ne ky'etegeeeza mu byobufuzi bya Uganda. Baakubaganyizza ebirowoozo ku ngeri gavumenti gy'ekuttemu kaweefube w'okulwanyisa Corona n'ebiragiro Pulezidenti by'abadde awa n'engeri abeebyokwerinda abamu gye bakozesezza ebiragiro ebyo okutulugunya abantu.\nEnsonda zaategeezezza nti baateesezza ne ku ky'akalulu ka 2021 nti era Besigye n'alaga okutya nti akalulu kayinza okwongezebwayo nga gavumenti ne Palamenti bawadde ensonga y'embeera ya Corona, kyokka nti n'agamba nti yakitegeddeko bwe banaaba basazeewo akalulu kabeereyo, bagenda kussaawo obukwakkulizo bungi omuli n'okugaana enkuhhaana ezinoonya akalulu; kampeyini bazikubire ku ttivvi ne leediyo.\n"Bombi bakkaanyizza okusimbira ekkuuli enteekateeka essaawo akalulu akaliko obukwakkulizo obungi, kubanga kagenda kuba kayamba omuntu omu yekka ali mu buyinza." Omu ku bayambi eyabaddewo ng'olukiiko lugenda mu maaso bwe yategeezezza Bukedde eggulo ku byabadde mu lukiiko lwa Bobi ne Besigye.\nKigambibwa nti baatuuse n'okugamba nti okukkiriza akalulu akataliimu kukuba kampeyini mu bantu ng'ensonga eweereddwa ya Corona, waakiri bakongezaayo ne bakategeka mu kiseera mwe basobolera okukubira kampeyini obulungi.\nBaasazeewo okubeera n'ensisinkano endala okwongera okuttaanya bwe bayinza okukolera awamu mu kulwanyisa ebintu bye bagamba ebinyigiriza ab'oludda oluvuganya gavumenti.\nBaasazeewo n'okukolagana ennyo mu kulwanirira abantu b'enjuyi zonna okuli olwa People Power eya Bobi ne FDC omuva Besigye abakwatibwa ku misango egirowoozebwa nti gya byabufuzi. Kigambibwa nti ng'olukiiko terunnaggwa, Besigye yalabudde Bobi Wine okusunsula ennyo b'akola nabo n'amugamba nti abantu abamu emisana baba ba People Power, ate bwe buziba ne bafuuka ba "kyenvu". Ensisinkano eno yajjidde mu kiseera nga basajja ba Bobi Wine abakulemberwa Ashberg Kato baakamala okulangirira nga bwe baasaze eddiiro ne beegata ku NRM.\nMu May 2019, Besigye yeesitula n'agenda e Magere okukyalira Bobi Wine era ne bateesa ku nsonga eziwera, ate mu wiiki eyaddako ne bafuna olukiiko olulala olwatuula mu maka ga Loodi Meeya Erias Lukwago e Lubaga. Ekiseera ekyo, Bobi yali yaakayimbulwa\nEyalabikidde ku Gataliiko Nfuufu nga yeegayiriza Katikkiro yeeremye: 'Sidda mu ddya'\nBba amukubye nâ€™azirika


Bukedde Online - Atamanyi kukangavvula tayinza kugaggawala\nAtamanyi kukangavvula tayinza kugaggawala\nPaakingi mu Kampala: Ekizibu ekisinga okubobbya...\nMPAAYO ensi ekulaakulanye nga tegaba bibonerezo bikakali nkuwe akakadde ka ssente. Waliwo gwe nnakibuuza n’ampa Vaticano ekulemberwa Paapa.\nNamujjukiza nti ng’oggyeko ebibonerezo Klezia by’egabira ku nsi okukangavvula ab’ekyejo ate yo eyongerako n’ebyomu ggulu era singa tebyaliwo singa abantu beeyisa nga bwe balaba.\nKale mpaayo omugagga ku kyalo ky’ewammwe atali mukambwe. Okuggyako nga tomusangangako nga waliwo ensobi ekoleddwa, naye tewali ngeri gy’oyinza kukozesa bantu mirimu ne bagituukiriza nga tebeeraliikirira kiyinza kubatuukako singa baba babisobezza.\nKino kiri bwekityo kuba omuntu tayagala kukola, emirimu agikola lwa butaagaane. Buli kiseera anoonya ekkubo eryangu ery’okwewala emirimu era singa tabaako amulondoola tayinza kukola.\nAbo abatono b’olaba nga bakola awatali kutya tteeka oba okulondoolwa ate nabo balina ebibatiisa mu bulamu, omuli obwavu, okujoogebwa, okuyisibwamu amaaso, okulengezzebwa, okufa enjala, okulemwa okuweerera abaana.\nKyokka bw’osanga atya bino naye ng’asobola okufuna ekkubo ly’abbiramu, ajja kulyeyambisa asobole okutuukiriza ebiruubirirwa bye.\nKyokka abatono ennyo abayingirwamu eddiini n’ennyikira. Njagala weetegereze ebigambo byange. Ntegeeza omuntu eyasoma eddiini n’agitegeera n’emuyingira mu mutima n’akola ng’aluubirira okwesanyusa, okusanyusa mukamaawe n’okusanyusa Katonda we.\nNaye olw’okuba abantu abafaanana batyo batono nnyo, ng’abasinga muffe tukola bye tukola olw’okutya ebibonerezo n’ebizibu ebiyinza okuvaamu kisaanidde buli akozesa omuntu okussaawo ebibonerezo eri abo ab’ekyejo kuba kino bw’otokikola kkampuni oba bizinensi eteekwa okukulema.\nEbibonerezo bino birina okugoberera ebintu bino wammanga:\n1. Biteekwa okulambikibwa obulungi buli mukozi n’abitegeera.\n2. Biteekwa okuba nga tebiriimu kusosola.\n3. Biteekwa okusinziira ku misango egiba gizziddwa.\n4. Omuntu alina okubonerezebwa oluvannyuma lw’okubuulirirwa.\n5. Bwe biba biweereddwa abakozi abalala balina okutegeezebwa Okulambikibwa Ebibonerezo bino birina okulambikibwa buli mukozi n’abitegeera ku lunaku lwennyini lw’atuuka ku mulimu.\nKino kiyamba omukozi okutegeera nti omulimu gw’azzeeko si gwa kuzannyirako n’atandikirawo okukola ng’amanyi ekimusuubirwamu.\nTerisosola Etteeka okukola obulungi teririna kusosola. Era nnannyini kkampuni bw’aba amanyi ky’akola naye yennyini lirina okumukwata.\nOkugeza bw’ogamba nti buli mukozi alina okutuuka ku okutuuka mu budde osobole okuwa eky’okulabirako. Obwenkanya Amateeka galina okubaamu obwenkanya.\nOkugeza ekibonerezo mu misango egisinga si kye kirina okukulembera. Omukozesa omulungi ayita mu mitendera egiwerako nga tannaleeta kibonerezo.\nMu gino mulimu okusooka okusomesa, okubuulirira, okulabula n’oluvannyuma n’olyoka oleeta ekibonerezo. Era mu bwenkanya buno, etteeka lirina okwawula ebibonerezo okusinziira ku misango egiba gizziddwa. Okugeza abbye ssente, atuuse ekikeerezi n’abula ku mulimu nga tayogedde, bonna tebasobola kufuna bibonerezo bye bimu.\nWano mu kkampuni ya Vision Group, abbye ssente agoberwawo, abuze ku mulimu okumala ennaku nga tayogedde naye agobwa sso ng’ate ku misango emirala ebibonerezo bisaamusaamu.\nEkigendererwa Tolina kwerabira kigendererwa kya kibonerezo. Ekikulu kwe kukuumira abakozi ku mulamwa baleme kuzannyira ku mulimu era ng’okutuukiriza kino ekibonerezo ekiba kiweereddwa omu ku bakozi kirina okutegeezebwa abakozi abalala bakitwale ng’ekyokulabirako.\nAbakozesa bangi bakola ensobi eno. Omuntu n’azza omusango era n’abonerezebwa kyokka ekibonerezo ne kiba kya nkukutu. Wano oba tofunyeemu era ekiseera kiyinza n’okutuuka abakozi ne batandika okulowooza nti ebibonerezo ebyassibwaawo bya kiguumaaza era teri ajja kubonerezebwa olwo ne batandika okweyisa nga bwe balaba.\nN’olwekyo bw’oba oyagala abakozi bakole ekyo kyennyini ekyabawandiisa oteekwa buteekwa okussaawo ebibonerezo ebikakali ate n’obissa mu nkola mu lwatu kubanga omuntu ye yatondebwa nga wa mputtu bw’akizuula nti tolina kaggo tayinza kukola.


Bukedde Online - Ebizibu mu DP byeyongedde: Ekisanja kya Mao kyaweddeko wakati mu kuwakanyizibwa\nEbizibu mu DP byeyongedde: Ekisanja kya Mao kyaweddeko wakati mu kuwakanyizibwa\nOw'ebbuba asse mukazi we ng'abaana balaba! Amulanze kudda waka matumbibudde\nAbaagala bendera ya FDC ku Bwapulezidenti ...\nAdded 3rd August 2020\nEBIZIBU byeyongedde mu DP, ekisanja kya Nobert Mao bwe kiweddeko wakati mu kuwakanyizibwa abamu ku bammemba okuli ababaka ba Palamenti.\nPulezidenti wa DP Nobert Mao ng’ayogera mu lukung’ana lwa bannamawulire mu Kampala.\nBYA MOSES MULONDO\nEntegeka z'akalulu ka 2021 ziri mu ggiya, kyokka bingi ebyandikoleddwa bitambula kasoobo olwa corona. Mao ne banne bajja mu buyinza nga July 25, 2015.\nEkisanja kyabwe eky'emyaka etaano kyaweddeko wiiki ewedde nga July 25. Ssaabawandiisi wa DP, Gerald Siranda yategeezezza Bukedde nti kituufu ekisanja kyaweddeko kyokka corona yatabudde enteekateeka zonna. "Twali tutegese okulonda mu May 2020 naye corona n'atabula enteekateeka.\nKati tutegeka olukiiko ttabamiruka ku nkomerero ya August. Ttabamiruka ajja kugonjoola ensonga z'obukulembeze," bwe yategeezezza. Kyokka Dr. Lulume Bayiga, eyavuganya ku kya pulezidenti wa DP mu 2015 era ng'ategeka okuddamu okwesimbawo yagambye nti, "DP kati terina bukulembeze, ekisanja kya Mao kyaweddeko. Konsitityusoni yaffe nnambulukufu ku nsonga eyo." "Ekibiina kya DP kiri mu katyabaga.\nMu mateeka, kati ekibiina tekirina bukulembeze," Lulume bwe yategeezezza Bukedde. N'agattako nti obukulembeze bwa DP obubaddeko tebukyalina buyinza kuteekateeka ttabamiruka wa kibiina.\n"Olukiiko lwa National Council olubeeramu ababaka ba Palamenti aba DP n'abeesimbawo ku bubaka bwa Palamenti ne batayitamu kati lwe lulina obuyinza okuteekawo obukulembeze bw'ekibiina obw'ekiseera obusobola okutegeka ttabamiruka," Lulume bwe yagambye. Konsitityusoni ya DP ewa National Council obuyinza okulonda abakulembeze mu bifo ebikalu.\nDr. Lulume yagambye nti ebitundu ebisinga tebibaddeemu kulonda bakiise abeetaba mu ttabamiruka. Siranda abadde Ssaabawandiisi ku mulembe gwa Mao, Lulume agamba nti kati talina buyinza ate agenda mu maaso ne kye yayise okulonderera b'ayagala okwetaba mu tttabamiruka.\n"Ekizibu kya Ssaabawandiisi okulonderera abaneetaba mu ttabamiruka kireetawo okusika omuguwa mu kibiina ne kivaako abakkiririza mu mazima n'obwenkanya okuli n'abanene ba DP okuzira ttabamiruka," bwe yagambye.\nEbizibu abissa ku Mao gwe yagambye nti bukya alondebwa abadde afuba okulaba nga National Council ya DP ekola nga palamenti y'ekibiina tetuuzibwa kubanga emirundi gye yatuuzibwa, Mao yafuna okuwakanyizibwa kungi olw'ebikyamu by'akola.\nNga corona tannajja, waliwo abaali bavuddeyo okuvuganya Mao okuli Lulume Bayiga, eyali omubaka omukazi owa Luweero mu Palamenti, Brenda Nabukenya, n'omubaka wa Butambala, Muwanga Kivumbi. Bino bijjidde mu kiseera nga Loodi Meeya Erias Lukwago avudde mu DP n'agenda mu FDC.\nAte ababaka ba Palamenti aba DP okuli Mathias Mpuuga owa Munisipaali y'e Masaka, Medard Seggona owa Busiro East, Florence Namayanja owa Bukoto East nga beegasse ku Bobi Wine. Brenda Nabukenya yategeezezza Bukedde nti Mao akoze kinene nnyo okuttattana ekibiina n'akikyayisa bangi.\n"Bateekateeka ttabamiruka ku nkomerero ya August naye ate ebitundu ebisinga obungi tebibaddeemu kulonda nkiiko zivaamu bakiise. Kati abanaakiika mu ttabamiruka kitegeeza babalonderedde era mu nkola bw'etyo tetusobola kuba na kulonda kwa mazima na bwenkanya," Nabukenya bwe yategeezezza.\nEby'okwesimba ku kifo kya Pulezidenti wa DP yagambye nti abivuddemu kubanga abategeka ttabamiruka bakoze vvulugu mungi. "Mao naye yeesimbyewo ate nga yagoba omuteesiteesi wa DP, Sulaiman Kidandala ate nga konsityusoni ya DP oyo (omuteesiteesi) gw'ewa obuyinza okuteekateeka.\nMao nnakyemalira. Sisobola kwetaba mu bya kifere bya Mao," bwe yagambye. Mao yalondebwa mu ttabamiruka wa DP e Mbale mu February 2010 n'addamu okuwangula mu ttabamiruka mu July 2015 e Garuga. Kyokka Mao yagambye: Ssemateeka wa DP talina bbanga ggere abalondebwa ku bukulembeze lye balina kumalako.\nEkyo Dr. Lulume akimanyi naye ayagalako kukikolerako byabufuzi. Ssemateka agamba tulina okuba mu bukulembeze okutuusa ku ttabamiruka (Delegates Conference) addako. Yensonga lwaki Paul Kawanga Ssemogere yafuga.\nMedard Ssegona, eyalondebwa nga Ssaabawandiisi, ab'ekiwayi ekiwakanya Mao agambye: ekisanja kya Mao kyaweddeko era ekibiina kiri mu buzibu. Byonna Mao by'akola tebiri mu mateeka. Mao Katonda yamutuwa nga kikemo.\nOmuyima wa Mao ye Museveni gw'akolera okusaanyaawo DP." Agamba nti Mao ekibiina akikulembera n'abantu basatu bokka abaasigala ku kakiiko akafuzi (National Executive Committee). Abasinga baamuvaako, abalala baafa ate abalala yabagoba.\n"National Council eyandibadde ekola mu kiseera kino nayo Mao agyewala kubanga abagirimu abatya, tasobola kubabuguyaza. Sikyalina budde bwa kwonoonera ku Mao. Ekibiina kya bajjajjaffe kiri mu nnaku era tugezaako okukisalira amagezi," bwe yategeezezza.\nDr. Sam Kazibwe, asomesa mu yunivasite e Mukono agamba nti amaanyi ga DP ensangi zino gali mu Buganda naye Mao okulemwa okukolagana n'abakulembeze ba DP abava mu Buganda kigenda kunafuya nnyo ekibiina.\nBetty Nambooze agamba nti ssinga Mao abadde mwesimbu era ng'ayagala DP, yandibadde alekulira kubanga abakulembeze mu kibiina abasinga obungi tebakyamulinamu ssuubi.\nEBIZIBU byeyongedde mu DP,\nekisanja kya Nobert Mao bwe\nkiweddeko wakati mu kuwakanyizibwa\nabamu ku bammemba okuli\nababaka ba Palamenti. Entegeka\nz'akalulu ka 2021 ziri mu ggiya,\nkyokka bingi ebyandikoleddwa\nbitambula kasoobo olwa corona.\nMao ne banne bajja mu buyinza\nnga July 25, 2015. Ekisanja kyabwe\neky'emyaka etaano kyaweddeko\nwiiki ewedde nga July 25.\nSsaabawandiisi wa DP, Gerald\nSiranda yategeezezza Bukedde\nnti kituufu ekisanja kyaweddeko\nkyokka corona yatabudde enteekateeka\n"Twali tutegese okulonda mu\nMay 2020 naye corona n'atabula\nenteekateeka. Kati tutegeka\nolukiiko ttabamiruka ku nkomerero\nya August. Ttabamiruka\najja kugonjoola ensonga\nz'obukulembeze," bwe yategeezezza.\nKyokka Dr. Lulume Bayiga,\neyavuganya ku kya\npulezidenti wa DP mu 2015\nera ng'ategeka okuddamu\nnti, "DP kati terina bukulembeze,\nekisanja kya Mao\nyaffe nnambulukufu ku\n"Ekibiina kya DP kiri mu\nkatyabaga. Mu mateeka,\nkati ekibiina tekirina bukulembeze,"\nLulume bwe yategeezezza\nBukedde. N'agattako nti obukulembeze\nbwa DP obubaddeko\ntebukyalina buyinza kuteekateeka\nttabamiruka wa kibiina.\n"Olukiiko lwa National Council\nolubeeramu ababaka ba Palamenti\naba DP n'abeesimbawo ku bubaka\nbwa Palamenti ne batayitamu kati lwe\nlulina obuyinza okuteekawo obukulembeze\nobusobola okutegeka ttabamiruka,"\nLulume bwe yagambye.\nKonsitityusoni ya DP ewa National\nCouncil obuyinza okulonda\nabakulembeze mu bifo ebikalu.\nDr. Lulume yagambye nti ebitundu\nebisinga tebibaddeemu kulonda\nbakiise abeetaba mu ttabamiruka.\nSiranda abadde Ssaabawandiisi\nku mulembe gwa Mao, Lulume\nagamba nti kati talina buyinza ate\nagenda mu maaso ne kye yayise\nokulonderera b'ayagala okwetaba\n"Ekizibu kya Ssaabawandiisi\nokulonderera abaneetaba mu ttabamiruka\nkireetawo okusika omuguwa\nmu kibiina ne kivaako abakkiririza\nmu mazima n'obwenkanya\nokuli n'abanene ba DP okuzira\nttabamiruka," bwe yagambye.\nEbizibu abissa ku Mao gwe\nyagambye nti bukya alondebwa\nabadde afuba okulaba nga National\nCouncil ya DP ekola nga\npalamenti y'ekibiina tetuuzibwa\nkubanga emirundi gye yatuuzibwa,\nMao yafuna okuwakanyizibwa\nkungi olw'ebikyamu by'akola.\nNga corona tannajja, waliwo\nabaali bavuddeyo okuvuganya\nMao okuli Lulume Bayiga, eyali\nomubaka omukazi owa Luweero\nmu Palamenti, Brenda Nabukenya,\nn'omubaka wa Butambala,\nBino bijjidde mu kiseera\nnga Loodi Meeya Erias\nLukwago avudde mu\nDP n'agenda mu\nFDC. Ate ababaka\nba Palamenti aba\nDP okuli Mathias\nBusiro East, Florence\nowa Bukoto East\nnga beegasse ku\nBukedde nti Mao akoze\nkinene nnyo okuttattana ekibiina\nku nkomerero ya August naye\nate ebitundu ebisinga obungi\nnkiiko zivaamu bakiise. Kati\nabanaakiika mu ttabamiruka\nera mu nkola bw'etyo tetusobola\nkuba na kulonda kwa\nmazima na bwenkanya," Nabukenya\nEby'okwesimba ku kifo kya\nPulezidenti wa DP yagambye\nnti abivuddemu kubanga abategeka\nttabamiruka bakoze vvulugu\n"Mao naye yeesimbyewo ate\nnga yagoba omuteesiteesi wa DP,\nSulaiman Kidandala ate nga konsityusoni\nya DP oyo (omuteesiteesi)\ngw'ewa obuyinza okuteekateeka.\nMao nnakyemalira. Sisobola kwetaba\nmu bya kifere bya Mao," bwe\nMao yalondebwa mu ttabamiruka\nwa DP e Mbale mu February\n2010 n'addamu okuwangula\nmu ttabamiruka mu July 2015 e\nGaruga. Kyokka Mao yagambye:\nSsemateeka wa DP talina bbanga\nggere abalondebwa ku bukulembeze\nlye balina kumalako. Ekyo Dr.\nLulume akimanyi naye ayagalako\nkukikolerako byabufuzi. Ssemateka\nagamba tulina okuba mu bukulembeze\nokutuusa ku ttabamiruka\n(Delegates Conference) addako.\nYensonga lwaki Paul Kawanga\nMedard Ssegona, eyalondebwa\nnga Ssaabawandiisi, ab'ekiwayi ekiwakanya\nMao agambye: ekisanja\nkya Mao kyaweddeko era ekibiina\nkiri mu buzibu. Byonna Mao\nby'akola tebiri mu mateeka. Mao\nKatonda yamutuwa nga kikemo.\nOmuyima wa Mao ye Museveni\ngw'akolera okusaanyaawo DP."\nAgamba nti Mao ekibiina akikulembera\nn'abantu basatu bokka\nabaasigala ku kakiiko akafuzi\n(National Executive Committee).\nAbasinga baamuvaako, abalala\nbaafa ate abalala yabagoba.\n"National Council eyandibadde\nekola mu kiseera kino nayo Mao\nagyewala kubanga abagirimu\nabatya, tasobola kubabuguyaza.\nSikyalina budde bwa\nkwonoonera ku Mao. Ekibiina\nkya bajjajjaffe kiri mu nnaku era\ntugezaako okukisalira amagezi,"\nDr. Sam Kazibwe, asomesa mu\nyunivasite e Mukono agamba nti\namaanyi ga DP ensangi zino gali\nmu Buganda naye Mao okulemwa\nokukolagana n'abakulembeze ba\nDP abava mu Buganda kigenda\nkunafuya nnyo ekibiina.\nBetty Nambooze agamba nti\nssinga Mao abadde mwesimbu era\nng'ayagala DP, yandibadde alekulira\nkubanga abakulembeze mu\nkibiina abasinga obungi tebakyamulinamu\nOlukiiko lwa National Council\nDP ewa National Council\nNational Council ya DP\nEkizibu kya Ssaabawandiisi\nLuweero mu Palamenti\nMathias Mpuuga owa Munisipaali\nPaul kawanga Ssemogere\nMao ye Museveni\nMukwano gwange ankubye bbusu\nBaze namusanga ne mukwano gwange nga bali bute!


Owa Poliisi yetonze olw'okukuba teargas mu Balokole - Radio Simba, The Best Luganda Station in the World !\nOwa Poliisi yetonze olw’okukuba teargas mu Balokole\nDistrict Police Commander w’e Soroti Geoffrey Kaheebwa yetondedde Abagoberezi ba Kurisitu mu kitundu kino olwakulagira abasirikale be okukuba omukka ogubalagala wamu n’amasasi nga babalemesa okuyingira mu kkanisa ya Light Resurrection Ministries nga bakulirwa Bishop James Israel Tukei.\nLifeline Church Ministries eyatandikibwawo Pastor Julius Peter Oyet, bali mu lutalo lwattaka n’abagoberezi ba Bishop Tukei’s.\nOno yabadde ayogerako eri aba Krisitaayo ku Awoja Bridge nga baniiriza Archbishop Henry Ntagali mu kitundu kyabwe. Ono yagambye nti kituufu yalagira okukuba omukka ogubalagala mu bagoberezi bano kuba baali bakola effujjo wabula nagamba nti tajja kukiriza ffujjo mumasinzizo naye nga tajja kukozesa maanyi mangi.\nObubbi bwa ‘Meter’ z’amazzi bweyongedde\nOkusabira omwoyo gw’omugenzi Luswata